Penyalahgunaan Media Sosial Ancaman Perpaduan Kaum

Kepesatan teknologi maklumat dan komunikasi selain kewujudan Internet menyebabkan penggunaan media sosial menjadi semakin dominan dalam kalangan masyarakat di seluruh dunia.

Setiap individu sudah tentu mempunyai akses terhadap Internet yang kini telah menjadi budaya dan keperluan harian. Hal ini kerana dengan Internet, segala maklumat terletak di hujung jari sahaja termasuk mengakses atau memuat turun pelbagai aplikasi media sosial.

Media sosial merupakan saluran komunikasi digital yang membolehkan para penggunanya berkongsi maklumat, berinteraksi dengan segera, berkomunikasi secara dua hala dan penghantaran mesej dengan cepat kepada beberapa individu pada masa yang sama.

Media sosial diklasifikasikan kepada projek kolaboratif, blog, komuniti kandungan, laman rangkaian sosial serta dunia permainan dan sosial maya.

Golongan muda didapati menggunakan media sosial sebagai memenuhi keperluan interaksi sosial, pencarian dan perkongsian maklumat, mengisi masa lapang, hiburan, meluahkan pandangan serta mencipta kandungan.

Pengguna media sosial di Malaysia pada tahun 2022 adalah 91.7 peratus daripada jumlah penduduknya berbanding tahun 2021 (86%), 2020 (81%), 2019 (78%), 2018 (75%), 2017 (73%) dan 2016 (62%).

Pada tahun 2022, terdapat 30.25 juta pengguna media sosial di Malaysia berbanding 28 juta pada tahun 2021.

Whatsapp merupakan platform media sosial yang paling kerap digunakan di Malaysia. Seterusnya adalah Facebook, Instagram, Telegram, Facebook Messenger, TikTok, Twitter, Wechat, Pinterest, LinkedIn, Discord, Snapchat, Skype, Line dan IMessage.

Facebook mempunyai 21.70 juta pengguna di Malaysia pada tahun 2022 dan dijangka meningkat sehingga 23.98 juta pada tahun 2023, 23.7 juta (2024) dan 23.5 juta (2025).

YouTube pula mempunyai 23.60 juta pengguna di Malaysia, manakala Instagram (15.55 juta pengguna), TikTok (14.59 juta pengguna), Facebook Messenger (12.15 juta pengguna), LinkedIn (6.30 juta pengguna), Twitter (4.40 juta pengguna) dan Snapchat (1.35 juta pengguna).

Maklumat yang disebarkan melalui media sosial hendaklah mengambil kira kepentingan tanggungjawab untuk mendidik, membawa masyarakat ke arah kebaikan dan menjauhi kemungkaran.

Bagi membawa masyarakat ke arah kebaikan, maklumat atau kandungan yang dimuat naik dan disebarkan hendaklah bermanfaat terutama terhadap pemupukan perpaduan kaum.

Malangnya, media sosial kini dijadikan wadah bagi menyebarkan fitnah terutama terhadap individu, organisasi atau kaum-kaum tertentu. Individu yang mencipta dan menyebarkan kandungan atau maklumat berunsur fitnah telah digambarkan dalam firman Allah SWT yang bermaksud:

“Dan janganlah engkau patuhi setiap orang yang suka bersumpah dan suka menghina, yang suka mencela, yang ke sana ke mari menyebarkan fitnah, yang menghalang perbuatan baik, yang melampaui batas dan banyak dosa.” (Al-Qalam: 10 – 12)

Fitnah yang tersebar luas dalam media sosial mampu mencetuskan pergaduhan kerana kandungan yang dimuat naik berbentuk provokasi, berbaur perkauman dan menghina agama.

Masyarakat yang kurang pengetahuan terhadap sesuatu isu begitu mudah percaya dengan kandungan atau maklumat yang disebarkan tanpa sebarang tapisan. Allah SWT mengingatkan manusia melalui firman-Nya yang bermaksud:

“Dan janganlah kamu mengikuti sesuatu yang tidak kamu ketahui, kerana pendengaran, penglihatan dan hati nurani, semuanya akan diminta bertanggungjawab.” (Al-Israa’: 36)

Penghinaan terhadap mana-mana agama dalam media sosial juga semakin membimbangkan. Walaupun Islam adalah agama yang diredai oleh Allah SWT, namun itu bukanlah ‘lesen’ untuk mempersenda agama lain.

Oleh yang demikian, Islam amat melarang penganutnya mempersendakan agama lain seperti yang dijelaskan melalui firman Allah SWT yang bermaksud:

“Dan janganlah kamu memaki sembahan yang mereka sembah selain Allah, kerana mereka nanti akan memaki Allah dengan melampaui batas tanpa dasar pengetahuan. Demikianlah, Kami jadikan setiap umat menganggap baik perbuatan mereka. Kemudian kepada Tuhan tempat mereka kembali, lalu Dia akan memberitahukan kepada mereka apa yang telah mereka lakukan.” (Al-An’aam: 108)

Susulan pengumuman keputusan Pilihan Raya Umum ke-15 (PRU15), terdapat pengguna media sosial yang menjadikan tragedi 13 Mei 1969 sebagai kandungan yang sekali gus menimbulkan kegusaran awam.

Timbul tanda tanya, apakah motif sebenar mereka dengan mencipta kandungan yang boleh mengancam perpaduan kaum dan menggugat keamanan negara? Adakah mereka bangga dan gembira pertumpahan darah berlaku di negara ini?

Menurut laporan Majlis Gerakan Negara (MAGERAN), seramai 196 orang maut, manakala 439 lagi cedera akibat tragedi 13 Mei 1969. Jumlah yang maut melibatkan 143 orang Cina, 25 orang Melayu dan 28 orang dalam kategori Lain-lain.

Jumlah cedera pula membabitkan 270 orang Cina, 127 orang Melayu dan Lain-lain adalah 42 orang. Manakala 9143 ditahan yang kebanyakannya atas kesalahan melanggar perintah berkurung.

Anugerah keamanan bukanlah mudah dikecapi apatah lagi dikekalkan. Usahlah diroboh tiang perpaduan demi meraih tontonan, perkongsian, sokongan dan undian.

Tragedi 13 Mei 1969 atau mana-mana peristiwa yang membabitkan pergaduhan antara kaum tidak sepatutnya dijadikan kandungan dengan niat untuk mencetuskan provokasi.

Tragedi yang berlaku perlu dijadikan pengajaran agar sejarah hitam itu tidak berulang lagi. Namun, sebaliknya berlaku apabila wujud ‘keterujaan’ untuk mengulangi peristiwa berdarah tersebut.

Memetik kata-kata George Santayana, “Mereka yang melupai sejarah pasti akan mengulanginya.” Hakikat adalah sebaliknya kerana mereka yang mengingati sejarah pasti akan mengulanginya yang bermakna kesilapan yang lalu mahu diulangi.

Implikasi daripada perbuatan mencipta dan menyebarkan kandungan seperti itu amatlah besar terhadap perpaduan kaum.

Bagi mengekang penyebaran kandungan berunsur provokatif dan ekstremis dalam media sosial, penyedia aplikasi TikTok telah menjalinkan kerjasama strategik dengan Kementerian Komunikasi dan Digital melalui Suruhanjaya Komunikasi dan Multimedia (SKMM).

Menurut Menteri Komunikasi dan Digital, Fahmi Fadzil, sebanyak 2,113 kandungan video dalam TikTok telah disekat secara automatik dari 12 hingga 26 November 2022 kerana didapati melanggar garis panduan komuniti media sosial tersebut.

Pengguna media sosial juga perlu bertanggungjawab dengan menyemak terlebih dahulu kesahihan sebarang maklumat yang diterima sebelum kongsi kepada orang lain seperti terkandung dalam firman Allah SWT berikut yang bermaksud:

“Wahai orang-orang yang beriman! Jika seseorang yang fasik datang kepadamu membawa suatu berita, maka telitilah kebenarannya, agar kamu tidak mencelakakan suatu kaum kerana kebodohan, yang akhirnya membawa kepada penyesalan.” (Al-Hujurat: 6)

Hal ini bagi mengelakkan kandungan atau maklumat yang berbaur perkauman, provokatif dan keganasan selain berita palsu tidak tersebar.

Sentimen perkauman timbul daripada prasangka atau prejudis. Menurut Kamus Dewan Edisi Keempat, prasangka bermaksud sangka atau anggapan buruk terhadap sesuatu atau seseorang sebelum mengetahui yang sebenarnya.

Prejudis pula didefinisikan sebagai perasaan suka atau tidak suka yang tidak berasas terhadap sesuatu kaum, agama dan sebagainya. Allah SWT menegah sikap prasangka melalui firman-Nya yang bermaksud:

“Wahai orang-orang yang beriman! Jauhilah daripada berprasangka, sesungguhnya sebahagian daripada prasangka itu dosa, dan janganlah kamu mencari kesalahan orang lain, dan janganlah ada di antara kamu yang mengejek sebahagian yang lain. Apakah ada di antara kamu yang suka memakan daging saudaranya yang sudah mati? Tentu kamu berasa jijik. Bertakwalah kepada Allah, sesungguhnya Allah Maha Penerima Taubat, lagi Maha Penyayang.” (Al-Hujurat: 12)

Kepelbagaian aplikasi media sosial harus dimanfaatkan untuk mengutuhkan lagi perpaduan kaum dan membuang prasangka.

Ciptalah kandungan yang bukan sahaja dapat mempromosikan kepelbagaian kaum, budaya dan perayaan kepada masyarakat antarabangsa, malahan mampu menguatkan lagi tali perpaduan.

Syukuri nikmat keamanan kurniaan Ilahi, jika tiada janganlah kesali!

Zulfiqar Mohd Yusof
Pensyarah Kolej Al-Quran Sayyidina Ali

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Parlimen kembali bersidang: Langkah terbaik untuk rakyat dan negara

Pertubuhan IKRAM Malaysia menjunjung kasih titah Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Ahmad Shah, yang menzahirkan Parlimen boleh bersidang semasa tempoh darurat berkuat kuasa pada suatu tarikh yang difikirkan sesuai oleh Seri Paduka Baginda atas nasihat Perdana Menteri.

Perkara ini seperti yang dinyatakan dalam kenyataan media Datuk Pengelola Bijaya Diraja Istana Negara, Dato’ Indera Ahmad Fadil Shamsuddin, termaktub dalam sub perenggan 14(1)(b) Ordinan Darurat (Kuasa-kuasa Perlu) 2021 yang menyatakan bahawa Parlimen hendaklah dipanggil, diprorog (memberhentikan persidangan Dewan Rakyat tanpa membubarkan Parlimen) dan dibubarkan pada suatu tarikh sebagaimana yang difikirkan sesuai oleh Seri Paduka Baginda atas nasihat Perdana Menteri.

IKRAM berpandangan, Malaysia sebagai sebuah negara yang mengamalkan sistem demokrasi yang berteraskan prinsip keluhuran perlembagaan, setiap cabang pentadbiran negara sama ada pihak eksekutif, kehakiman mahupun parlimen haruslah sentiasa akur kepada prinsip tersebut.

Peranan Parlimen sebagai badan perundangan bagi Kerajaan Persekutuan harus dikuat kuasa dan dimanfaatkan sepenuhnya terutamanya dalam situasi pandemik hari ini, di mana polisi dan penguatkuasaan undang-undang amat kritikal untuk diputus dan dilaksanakan.

1. Sidang parlimen bersidang dengan segera dalam masa terdekat agar proses semak imbang dapat berlaku dengan baik dan semua ahli parlimen yang dipilih oleh rakyat secara demokrasi dapat terlibat sepenuhnya dalam pembuatan dasar dan keputusan terutamanya yang melibatkan kepentingan rakyat.

2. Semua pemimpin sama ada di blok kerajaan mahupun pembangkang mengenepikan segala kepentingan politik, parti mahupun peribadi, dan berusaha untuk berbincang secara objektif demi memastikan kehidupan rakyat terpelihara dan beban masalah rakyat diselesaikan agar kesejahteraan dan pembangunan negara terus meningkat.

3. Usaha menghidupkan ekonomi, keyakinan pelabur dan meningkatkan tata kelola yang baik (good governance) diberi fokus demi kemaslahatan negara. Ini termasuklah memutuskan rantaian rasuah.

IKRAM menyokong penuh hasrat Seri Paduka Baginda untuk mengembalikan peranan penting Parlimen mengikut Perlembagaan agar usaha dan langkah untuk membendung pandemik Covid-19 dan mengembalikan kesejahteraan negara dapat dirangka secara menyeluruh dan lebih berkesan.

Dr Hj Mohd Parid Sheikh Ahmad
Presiden
Pertubuhan IKRAM Malaysia


Sumpah Laknat Tidak Ikut Syariat – Presiden IKRAM

SERDANG – Presiden Pertubuhan IKRAM Malaysia (IKRAM), Dr Mohd Parid Sheikh Ahmad menegaskan bahawa sumpah laknat yang digunakan untuk membuktikan tuduhan zina atau liwat terhadap seseorang, tidak mengikut prosedur pembuktian jenayah dalam Islam.

Beliau menegaskan perkara tersebut ketika ditemuramah Malaysia Harmoni mengenai sumpah laknat yang dilakukan Datuk Shazryl Eskay Adullah di Masjid Bandar Baru Sentul baru-baru ini.

“Sumpah laknat itu tidak mengikut prosedur pembuktian jenayah dalam Islam, mempermainkan prosedur perundangan Islam.”

Menurut beliau yang juga bekas pensyarah bidang Ekonomi Islam, pengkhususan bidang Fiqh, Usul Fiqh dan Siasah Syariah di Universiti Islam Antarabangsa Malaysia (UIAM), perundangan Islam dalam hukum qazaf telah menetapkan bahawa tuduhan zina atau liwat terhadap seseorang mesti dibuktikan dengan empat orang saksi.

Jika gagal membawa saksi, orang yang menuduh akan dikenakan sebatan 80 kali dan tidak boleh diterima penyaksiannya selama-lamanya.

“Dalam qazaf, (yang menuduh) tidak boleh bersumpah, kena bawa empat saksi. Kalau tidak, (yang menuduh) boleh dirotan 80 kali.”

Beliau menambah, sumpah laknat atau mubahalah yang dimaksudkan dalam al-Quran adalah berkaitan dengan aspek akidah iaitu cabaran kepada pengikut Nasrani supaya sama-sama bersumpah bagi membuktikan dakwaan mereka adalah benar di sisi Allah subhanahu wataala tentang Nabi Isa alahissalam secara khusus.

“Laknat Allah akan ditimpakan kepada orang-orang yang berdusta dalam dakwaan mereka menerusi sumpah tersebut.”

Menurut beliau lagi, sumpah laknat yang dilakukan Datuk Eskay bercampur aduk antara mubahalah dengan qazaf, antara aspek akidah dengan jenayah tuduhan berzina. Ia tidak boleh diguna pakai dalam perundangan Islam. Mubahalah dan qazaf mempunyai prosedurnya masing-masing.

“Setiap kes (dalam Islam) ada prosedurnya yang tersendiri,” tegasnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ucapan Takziah di Atas Pemergian Ustaz Dahlan Mohd Zain

Pertubuhan IKRAM Malaysia (IKRAM) ingin  merakamkan ucapan takziah kepada Pertubuhan Himpunan Lepasan Institusi-institusi Pengajian Tinggi Malaysia (HALUAN) di atas pemergian Ustaz Dahlan Mohd Zain. Allahyarham menghembuskan nafas terakhir pada hari Sabtu, 18 September 2010.

Allahyarham merupakan seorang murabbi dekad ini yang telah banyak berbakti kepada pembentukan rijal-rijal dakwah dan pembangunan ummah islamiah. Semoga roh Allahyarham ditempat bersama para solihin da muqarrabin. Amin ya Rabbal A’lamin


Angka positif dan kematian terus membimbangkan

Amerika Syarikat (AS) kekal negara paling teruk terjejas dengan 12.1 juta kes jangkitan dan diikuti India dengan 9.09 juta kes, manakala Brazil merekodkan 6.05 juta kes.

Sebanyak 29 negara merekodkan angka positif dalam lingkungan 100,000 hingga 300,00 kes. Kebanyakan negara lain masih merekodkan angka positif di bawah 100,000 kes, termasuk Malaysia.

Dalam pada itu, jumlah kumulatif kematian akibat pandemik COVID-19 telah melepasi 1.38 juta kes di seluruh dunia dan jumlah kumulatif kematian global sebanyak 1,385,499 kes.

Di Malaysia, Ketua Pengarah Kesihatan Tan Sri Dr Noor Hisham Abdullah berkata, Kementerian Kesihatan Malaysia (KKM) telah mengenal pasti tiga kluster baharu semalam, manakala empat kluster diisytihar tamat.

“Tiga kluster baharu berkenaan ialah Kluster Pengkalan Barat, Kluster Bakti dan Kluster Bayam Indah manakala empat kluster diisytihar tamat adalah Kluster Kasih, Kluster Baiduri, Kluster Long dan Kluster Bestari.

Menurut beliau, Kluster Pengkalan Barat melibatkan Daerah Barat Daya di Pulau Pinang serta Daerah Kerian, Kuala Kangsar dan Kinta di Perak dengan kes indeks (kes ke-42,002) dilaporkan positif COVID-19 hasil saringan di tempat kerja pada 10 November lepas.

“Sehingga hari ini sejumlah 251 individu telah disaring dengan 19 kes telah dikesan positif COVID-19 dalam kluster ini,” katanya.

Kluster Bakti pula melibatkan sebuah penjara dalam Daerah Seremban, Negeri Sembilan dengan kes indeks (kes ke-54,624) merupakan seorang banduan yang dilaporkan positif COVID-19 melalui saringan kemasukan tahanan ke penjara.

Dr Noor Hisham berkata, sehingga hari ini sejumlah 481 individu telah disaring dengan 16 kes telah dikesan positif COVID-19 dalam kluster itu.


Masjid Tour perkenal Islam

Dengan mensasarkan masyarakat bukan Islam sebagai peserta, ia bertujuan untuk memperkenalkan mereka dengan budaya komuniti Islam di Malaysia.

Menurut Pengarah Program Jamuan Raya Harmoni 2017, Abdul Ghaffar Muhammad Sharif, sambutan ini merupakan pertama kali diadakan yang turut menggabungkan dengan aktiviti masjid.

“Kami bekerjasama dengan pihak Masjid Wilayah Persekutuan, Kuala Lumpur kerana mereka mempunyai berpengalaman dan ini juga adalah aktiviti kebiasaan di masjid ini.”

Beliau juga memberitahu bahawa kebanyakan masjid yang membenarkan masyarakat bukan Islam untuk memasuki masjid mempunyai larangan yang tertentu.

“Ada sesetengah masjid membenarkan masyarakat bukan Islam masuk tetapi bukan waktu orang Islam bersolat. Berbeza dengan Masjid Wilayah Persekutuan yang membenarkan mereka masuk untuk solat,” katanya.

Jamuan raya ini pertama kali dianjurkan oleh lebih seratus NGO dakwah daripada Gabungan Dakwah Malaysia (GDM), Allied Coordinating Committee Of Islamic Ngo’s (ACCIN) dan Gabungan Ahli Sunnah Malaysia (GASMA).

Abdul Ghaffar menambah, untuk masa akan datang jika jamuan raya ini diadakan lagi, mereka berharap aktiviti ‘Masjid Tour’ ini akan dijadikan aktiviti utama untuk menarik masyarakat mendekati masjid.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Monsun Barat Daya bermula Sabtu ini – MetMalaysia

SERI KEMBANGAN – Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, Monsun Barat Daya dijangka bermula pada Sabtu dan berterusan sehingga pertengahan September tahun ini.

“Semasa tempoh ini, angin bertiup secara konsisten dari arah barat daya dengan kelembapan udara yang lebih rendah dan keadaan atmosfera yang stabil.”

Beliau berkata, ini menyebabkan kurangnya pembentukan awan hujan dan menyebabkan kebanyakan tempat di seluruh negara akan mengalami bilangan hari tanpa hujan lebih banyak berbanding musim lain serta menghasilkan taburan hujan yang rendah.

“Hujan lebat berserta angin kencang dan petir berikutan fenomena garis badai (squall line) masih boleh berlaku di pantai barat Semenanjung dan barat Sabah pada awal pagi dan boleh berlarutan sehingga beberapa jam.”

Menurutnya, ketika tempoh ini, fenomena jerebu juga boleh berlaku sekiranya pembakaran terbuka tidak terkawal terutamanya semasa Ogos hingga Oktober.

Dalam pada itu, beliau menasihati orang ramai agar menggunakan air secara berhemah sepanjang tempoh ini.

Maklumat cuaca terkini boleh diperoleh melalui laman web, aplikasi mobil myCuaca, media sosial dan hubungi hotline Jabatan Meteorologi Malaysia di 1-300-22-1638 bagi sebarang pertanyaan lanjut.


Pegawai ke sekolah

“Adik, lepas solat nanti tolong Umi belikan bawang. Bawang habis pula,” pinta ibuku padaku.

Seraya berjalanlah seorang budak perempuan ketika gelap pagi menghampiri terang menelusuri lorong belakang menuju ke rumah Cik Nora.

Ketukan pintu dan salam tidak berjawab.

Mahu patah balik ke rumah, risau ibuku tak dapat memasak. Tiada pula bekalan aku ke sekolah nanti.

Kedengaran bunyi selak pintu sedang dibuka.

“Eh Rabiah! Dah lama ke tunggu? Ni ha Cik Nora tengah siapkan ‘pegawai-pegawai’ ni nak ke sekolah.” jelas Cik Nora padaku walau tanpa dipinta.

Pegawai? Ke sekolah? Ini kisah Cik Nora. Jiran selang satu lorong dari rumahku.

Cik Nora menjual barang-barang keperluan asas harian, susu pekat, gula, garam, bawang, ikan bilis, milo dan teh.

Semuanya dalam kuantiti yang kecil-kecil, boleh dibeli dalam keadaan terdesak. Ketuk sahajalah pintu rumahnya awal pagi atau larut malam, masih sahaja dilayannya kerana setiap ketukan bernilai rezeki buat dia.

Cik Nora hanya menjual di rumah. Penuh rak stok makanan di rumahnya. Rumahnya tidaklah sebesar mana tetapi kemas. Dan hobinya ialah mengubah-ubah kedudukan perabot dan rak, biar tidak jemu memandang katanya.

Salah satu perangai Cik Nora ialah suka menggelarkan anaknya dengan gelaran panggilan ‘kerjaya’ sewaktu memanggil anak-anaknya.

“Engineer Luqman..” Begitulah lebih kurang bunyinya.

Anak-anaknya seramai lima orang; seorang dipanggil ‘pegawai’, seorang digelar ‘pensyarah’, seorang ‘jurutera’, seorang ‘doktor’ dan seorang lagi ‘saintis’.

Dulu-dulu aku pelik juga kenapa digelarkan anak-anaknya sebegitu. Adakala naik berbulu juga apabila mendengarnya.

Namun setelah dewasa baru aku sedar tentang ajaibnya doa seorang ibu. Bukan doa sahaja malahan mulut. Setiap kata-kata yang keluar dari mulut seorang ibu secara sedar atau tanpa sedar adalah doa.

Menjadi suri rumah tangga tidak menjadikan alasan untuk Cik Nora tidak mempunyai harapan dan wawasan yang tinggi untuk anak-anaknya. Seorang suri rumah biasa tetapi mempunyai mentaliti luar biasa.

Kini, anak-anak Cik Nora sudah dewasa. Ya, seperti janji Allah, doa sang ibu untuk anak memang tiada hijabnya. Kebanyakannya anak-anak Cik Nora telah berjaya.

Ada pensyarah, jurutera dan pegawai sains. Walaupun zaman kecil-kecil mereka dahulu, yang aku tahu anak-anaknya bukanlah dalam kalangan ‘top scorer‘.

Jadi ibu atau bapa, biarlah hanya perkataan yang baik-baik sahaja yang keluar dari mulut kita. Bayangkan waktu kita sebut, “Tak gunalah kau ni” pada anak, segerombolan malaikat datang mengaminkan kata-kata kita.

Allahu… Maka dewasalah anak kita menjadi manusia tidak berguna.

‘Syaitan’, ‘bodoh’, ‘lembap’ atau apa sahaja perkataan yang tidak membawa maksud yang baik, nauzubillahi min zalik, kita jauhkan segala perkataan ini untuk anak kita.

Biarlah anak kita nakal dan jahat macam mana sekalipun dan orang luar menilai macam-macam pada mereka. Tapi kita ibu dan bapa mereka, orang yang paling tidak boleh putus harap dengan mereka. Doa selagi mampu, menangis selagi perlu, sujud dan merayu.

Kerana mereka adalah amanah, bukan hak kita yang boleh kita buat suka-suka. Jika cantik coraknya, akan jadi saham yang mahal ketika kita sepi di kubur sendiri.

Kini, anak-anak Cik Nora sudah berjaya. Namun sayangnya, Cik Nora tidak sempat menangis gembira melihat kejayaan anak-anaknya.

Sewaktu aku berada di sekolah menengah, Cik Nora diserang darah tinggi. Pembuluh darah di otaknya pecah. Lebih kurang enam bulan beliau koma, beberapa kali menjalani pembedahan otak. Dan akhirnya menghembuskan nafasnya yang terakhir di hospital tempat rawatannya.

Suami Cik Nora pun sudah berkahwin lain, namun doa Cik Nora tetap sahaja kekal diaminkan penduduk langit  dan dimakbulkan Sang Pencipta.

Siti Rabi’atul ‘Adawiyah S. Mohsain ialah seorang pendidik yang berasal dari Melaka. Beliau mula menceburi bidang penulisan sejak Disember 2019 dan telah menulis dalam beberapa buah buku antologi cerpen dan puisi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Berkorban Untuk Berhijrah

Ibadah korban telah pun melabuhkan tirainya pada bulan Zulhijah yang lalu, sambutan Hari Raya Aidiladha tahun ini kembali meriah semula selepas era pandemik melanda dunia.

Kemeriahan jelas terpancar apabila ahli di sesuatu kawasan bersama-sama dalam menumbangkan haiwan korban sehinggalah selesai agihan daging dilaksanakan. Semoga segala amal ibadah yang dilaksanakan diterima Allah hendaknya.

Namun, adakah falsafah di sebalik ibadah ini dapat dimanifestasikan dalam kehidupan kita seharian?

Di samping kita menumbangkan haiwan, adakah sifat ego dan bangga diri kita dapat ditumbangkan sekali? Di samping kita menyembelih haiwan, adakah sifat mazmumah dalam diri kita juga telah tersembelih?

Firman Allah dalam Surah al-Hajj ayat 37 :

“Allah tidak akan menerima daging-daging dan darah-darah haiwan korban mereka, akan tetapi yang Allah terima adalah ketakwaan daripada kamu.”

Mutakhir ini, kebejatan akhlak dalam masyarakat kita semakin meruncing, lihat sahaja paparan yang ada di media sosial, sangat membimbangkan.

Sebagai contoh, penghinaan kepada agama Islam seolah-olah perkara biasa, tiada lagi rasa sensitiviti terhadap agama, agama dijadikan bahan lawak di kelab-kelab komedi, ‘prank’ tarik tudung yang beralasankan eksperimen sosial, ‘unboxing’ isteri pada malam perkahwinan dan banyak lagi budaya-budaya barat yang diikut-ikut oleh masyarakat kita terutama anak muda di media sosial.

Bersempena dengan tahun baru hijrah ini, sama-samalah kita berazam untuk berhijrah kepada yang lebih baik, tiada lagi peristiwa hijrah agung Nabi Muhammad ﷺ dari Mekah ke Madinah, akan tetapi perpindahan itu adalah perpindahan dari kegelapan kepada cahaya yang terang.

Sabda Nabi Muhammad ﷺ dalam hadisnya:

“Tiada lagi hijrah selepas Fathu Makkah, tetapi (masih ada) jihad dan niat.” (HR Bukhari, No. 2825 dan Muslim, No. 1864)

Hadis ini menjelaskan bahawa kelebihan hijrah masih ada dan berterusan sehingga kiamat melalui amal jihad dan niat yang baik dalam semua perkara, termasuklah jihad nafsu, pendidikan, harta, ekonomi, politik dan sebagainya.

Untuk melakukan perubahan ia bukanlah perkara mudah, ia memerlukan pengorbanan dan kesabaran yang tinggi dalam proses ini. Sepertimana kata ulama, sabar itu terbahagi kepada tiga, iaitu sabar dalam ketaatan, sabar dalam menjauhi maksiat dan sabar dalam menerima takdir.

Firman Allah dalam Surah Ali Imran ayat 200:

“Hai orang-orang yang beriman, bersabarlah kamu dan kuatkanlah kesabaranmu dan tetaplah bersiap siaga dan bertakwalah kepada Allah, supaya kamu beruntung.”

Khulasahnya, hijrah bukan sekadar perpindahan secara fizikal semata-mata tetapi perubahan jiwa ke arah yang lebih baik, menjauhkan diri daripada perkara yang ditegah oleh Allah. Sabda Rasulullah ﷺ:

“Dan orang yang berhijrah itu adalah orang yang berhijrah (menjauhkan diri) daripada melakukan apa yang Allah larang.” (HR Bukhari, No. 6484)

Semoga kita menjadikan tahun baru ini tahun yang lebih baik daripada sebelumnya dengan azam dan semangat yang tinggi, bukan semata-mata menyambut sambutan Maal Hijrah sebagai satu sambutan wajib tahunan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes keganasan terhadap wanita membimbangkan

“Angka ini menunjukkan ianya di tahap membimbangkan,” kata Ketua Wanita IKRAM, Ustazah Hjh Sallawahiu Mohd Salleh.

Beliau berkata demikian dalam satu kenyataan media sempena Hari Antarabangsa Bagi Penghapusan Keganasan Terhadap Wanita yang disambut hari ini bertemakan ‘Wanita Untuk Disayangi dan Dilindungi”.

Tambahnya, tindakan keganasan seperti rogol, sumbang mahram, ragut, pemerdagangan manusia, gangguan seksual serta keganasan rumah tangga merupakan kes jenayah dan melanggar hak asasi seorang manusia.

“Kejadian-kejadian seperti ini boleh mengakibatkan kecederaan fizikal, kesan psikologi, kemurungan, kehamilan yang dipaksa, keguguran dan tingkah laku membunuh diri.

“Amat sukar bagi mangsa keganasan untuk melupakan peristiwa yang menimpa mereka dan berkemungkinan menghadapi trauma atau tekanan emosi yang berpanjangan,” jelasnya.

Katanya, keganasan rumah tangga atau gangguan di tempat kerja boleh memberi tekanan emosi yang melampau kepada kaum wanita dan boleh menyebabkan wanita tidak dapat memberi tumpuan kepada tanggungjawab mereka di tempat kerja mahupun di rumah.

Sementara itu, menurut Ustazah Sallawahiu, statistik oleh Jabatan Kebajikan Masyarakat (JKM) mencatatkan 3,573 kes keganasan rumah tangga secara keseluruhan dari 2015 hingga 2018.

“Fenomena keganasan ini amat meluas, berterusan disebabkan kebanyakan kes-kes tidak dilaporkan pada pihak berkuasa.

“Langkah-langkah perlu diambil untuk melindungi dan membantu mereka yang tidak melaporkan sama ada disebabkan faktor peribadi, paksaan atau persekitaran,” tegasnya.

Bersempena Hari Antarabangsa Bagi Penghapusan Keganasan Terhadap Wanita, ujarnya, Wanita IKRAM menyarankan rakyat Malaysia beberapa perkara berikut:

1. Meningkatkan kesedaran dalam diri dan berani melaporkan kepada pihak berkuasa andai menjadi mangsa atau mengetahui sesiapa yang menjadi mangsa.

2. Penguat kuasa bertanggungjawab untuk terus membanteras kes berkaitan keganasan terhadap wanita, sentiasa peka dengan setiap aduan yang dibuat selain perlu aktif, cepat dan mengendalikan kes tanpa kepentingan peribadi.

3. Pihak kerajaan menyediakan tempat atau ‘rumah selamat’ untuk melindungi mangsa dan ahli keluarga supaya tidak dapat dijejaki oleh pemangsa.

4. Menggunakan inisiatif Talian Nur, Talian Kasih dan Child Care dengan sebaiknya untuk melaporkan sebarang kes.

5. Mangsa atau keluarga mangsa dinasihatkan untuk hadir ke ‘Pusat Krisis Bersepadu’ atau ‘One Stop Crisis Centre’ (OSCC) supaya mendapat perlindungan sebaiknya.

6. Pihak yang bertanggungjawab hendaklah prihatin dan memastikan mangsa keganasan mendapat pembelaan undang-undang dan pelaku mendapat hukuman yang setimpal. Selain itu, sistem kehakiman juga perlu lebih mesra wanita.

7. Kaum lelaki perlu dididik dan diberi kesedaran bahawa mereka adalah pelindung kepada wanita.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bencana yang perlu ‘diputuskan’

Rasuah berlaku di mana-mana sahaja di dunia ini. Tentunya, kita perlu tahu apa yang menyebabkan berlakunya semua ini dan bagaimana ia boleh diperjuangkan untuk membanterasnya. Pendidikan mengenai bahaya rasuah ini perlu dilakukan secara berterusan tanpa henti.

Sungguh terngiang lagi kata-kata Presiden Pertubuhan IKRAM Malaysia (IKRAM), Ustaz Dr Hj Mohd Parid Sheikh Ahmad dalam siri Bicara Bina Negara (BBN) baru-baru ini yang bertajuk ‘Hapuskan Rantaian Rasuah’.

“Umat Islam awal-awal lagi Allah Subhanahuwataala sudah umumkan, akhirat itu lebih utama, akhirat itu kekal abadi, dunia ini sementara sahaja.”

Apa kaitan topik tersebut dengan akhirat? Memang ia sangatlah berkaitan. Kerana kejahatan yang dibawa, maka balasannya di akhirat sana sangatlah berat. Begitu juga dengan kebaikan. Jika menggunung kebaikan yang kita bawa, maka hasilnya akan kita dapat dengan sebaiknya.

Rasuah, satu bencana yang perlu diberikan perhatian yang sesungguhnya. Ia boleh ditangani, bermula dengan tangan-tangan kita sendiri. Mencegahnya, menghapuskannya perlulah konsisten agar ia dapat dimusnahkan daripada bumi Malaysia ini.

Kerana dengan ‘virus’ rasuah itu, segalanya akan rosak, bukan sahaja keluarga, masyarakat, tetapi negara.

“Kalau negara ini ingin dibangunkan sebagai sebuah negara yang terbaik, rakyat kena diasuh balik, kena dibina semula. Sebab, apa yang ada dalam negara ini adalah dari hasil tangan rakyat. Kalau terjadi bencana, itu adalah hasil perbuatan rakyat.”

Benar, segala bencana yang menimpa kita adalah dari tangan kita sendiri. Yang Allah ampunkan sangat banyak. Tentunya, jika Allah nak ambil tindakan setiap apa yang kita lakukan, banyak lagi bencana akan turun kepada kita, seperti ayat yang telah Allah firmankan dalam Surah As-Syura ayat 30.

“Dan apa saja musibah yang menimpa kamu maka adalah disebabkan oleh perbuatan tanganmu sendiri, dan Allah memaafkan sebahagian besar (daripada kesalahan-kesalahanmu).”

Sangat beruntungnya kita sebagai umat Nabi Muhammad Salallahalaihiwasallam. Allah kasih dan sayang hingga memberi ruang dan peluang untuk hamba-Nya bertaubat dan kembali kepada-Nya. Namun, seringkali manusia lalai dan alpa, tanpa rasa malu meneruskan perbuatan jahat yang dilarang-Nya seperti rasuah ini.

Qudwah seorang pemimpin yang takutkan Tuhan

Pada akhir program BBN tersebut, moderator yang juga personaliti TV, Saudara Amin Idris membawakan satu kisah Allahyarham Tuan Guru Nik Abdul Aziz Nik Mat tentang amanahnya seorang pemimpin;

“Saya pernah menemu bual beliau, dan beliau membawa pen Kilometrico dan pen Parker. Suatu ketika, saya meminta beliau sain satu borang, dan saya pelik kenapa beliau sain menggunakan pen Kilometrico.”

“Dan Tok Guru jawab, “Pen Parker adalah pen kerajaan. Pen Kilometrico adalah pen ambo (saya)”. Kalau ambo guna pen Parker untuk urusan peribadi, lagu mano (macam mana) ambo nak jawab kat akhirat esok, pada setiap titik dakwat yang ambo guna untuk kepentingan peribadi?”

Sungguh kisah yang dikongsikan itu memberikan kita satu tauladan atau contoh yang baik, sebagai seorang hamba yang takutkan Penciptanya. Barangkali, kita pernah melakukan kesilapan yang dianggap kecil seperti itu, dan diberikan kesedaran oleh Allah atas apa yang telah diperbuat, maka ambillah peluang membaiki kembali kesilapan tersebut.

Betapa beratnya amanah yang akan dipertanggungjawabkan diri akibat daripada sesuatu yang dianggap kecil itu.

Ya, masih belum terlambat untuk kita semua merubahnya. Pertamanya, mahu bersama memutuskan rantaian rasuah ini di samping berusaha mengelakkan keadaan itu terjadi dalam lingkungan kita.

Contoh terbaik seperti kisah yang diceritakan Amin Idris itu boleh kita sematkan sentiasa dalam diri.

Pendidikan haramnya rasuah bermula dari rumah

Tidak perlu menuding jari kepada sesiapa. Mulakanlah dari dalam diri kita sendiri memberi kefahaman tentang kejijikan rasuah kepada keluarga dan masyarakat setempat.

“Bila kita cerita tentang rasuah, kita salahkan pemimpin. Sebenarnya yang mula-mula bayar sebelum pemimpin itu jadi menteri, dia nak jadi ketua cawangan, kita yang minta duit dengan dia. Dia yang terpaksa cari duit.”

“Lepas dia cari, dia bagi duit pada kita, kita jual undi kita, dia akan jual undi dia untuk dapat jadi ketua bahagian lepas itu jadi ketua negeri,” kata Pengerusi Kumpulan Media Karangkraf Sdn Bhd, Dato’ Hussamuddin Yaacub.

Menurutnya lagi, sistem jadi seperti itu dan bila orang tengok, bila orang masuk politik, dia mencari projek. Dan bila pegawai kerajaan tengok, pegawai kerajaan pun buat juga. Jadi, ia jadi satu ekosistem yang mana kita yang membiarkannya.

Realitinya, kesedaran itu perlulah berbalik kepada diri sendiri. Bermula dari diri sendiri, seterusnya keluarga dan lingkungan terdekat.

Seringkali kita disibukkan dengan isu-isu rasuah yang besar saja, tetapi ramai yang seakan menutup mata terhadap rasuah kecil yang merebak di mana-mana, seolah-olah itu adalah wabak ‘yang biasa-biasa’ tanpa ada yang menghalangnya.

Selain itu, perkataan rasuah sering ditenggelamkan dengan nama lain, bagi mengelabui mata atau prinsip seseorang, apalagi seseorang yang tidak mahu mengakui bahawa rasuah telah berleluasa di mana-mana. Antara yang sering digunakan ialah seperti ‘hadiah’, ‘pemberian ikhlas’ dan sebagainya.

Fenomena yang berleluasa ini perlu ditangani dengan segera agar ia tidak menjadi tradisi atau darah daging dalam masyarakat hari ini.

Bagaimana kita dapat menjelaskan adanya beberapa kes yang mana pendapatannya biasa tetapi mereka mempunyai kereta baru dan mahal. Tentu sesuatu yang perlu kita selidiki, dari manakah sumbernya?

“Maknanya, keruntuhan moral bangsa ini sudah sampai satu kemuncak dan masalah yang utama ialah orang sudah mula jadi tamak, harta yang dikejar, kemewahan yang bila kita tengok pemimpin, pegawai, orang korporat hidup di luar kemampuannya.”

Beliau berkata lagi, kalau betul dia pegawai kanan kerajaan, kita tahu gaji yang paling tinggi pun RM20,000 hingga RM30,000. Tambahnya, kalau dia duduk rumah berharga RM5 juta ke RM10 juta, kereta 10 biji ini, mesti sama ada dia kahwin senyap-senyap dengan janda kaya atau dapat harta pusaka daripada tauke minyak.

“Tapi maknanya, ada masalah dengan gaya hidup dan masalah daripada sort of income, kita tengok dan biarkan. Dan sekarang masa zaman Covid-19 yang sudah setahun ini, kita tengok ramai orang susah, ramai orang tak makan, ramai orang tak kerja. Jadi, cara kita nak betulkan, kita tengok macam-macam.”

Sungguh ironi lagi, apabila ada yang membenarkan berlakunya korupsi kecil kerana kehidupan menjadi sukar, struktur sosial telah mengalami kejutan moral dan sebilangan besar kumpulan berpengaruh adalah alasan di sebalik berlakunya rasuah tersebut.

Kita sama sekali tidak boleh bertolak ansur terhadap mereka yang melakukannya. Walau siapa pun mereka, tindakan yang tegas dan keras perlu dikuatkuasakan tanpa sebarang pilih bulu.

Setiap daripada kita perlu menolak rasuah, mendedahkannya atau melaporkannya dan meminta bantuan kepada mereka yang selayaknya.

Pihak berkuasa juga perlu melindungi masyarakat yang membuat aduan terhadap isu ini, menjamin keadaan serta melindungi mereka yang membantu memutuskan rantaian rasuah ini. Ini adalah tugas kita semua. Jangan sesekali mengabaikan atau berdiam diri terhadap jenayah rasuah ini.

Kerana tidak takut dengan pantang larang agama yang pada dasarnya melarang sesiapa pun terlibat rasuah, maka ia dianggap sesuatu yang biasa.

Dalam pada itu, jaminan undang-undang untuk pemberi maklumat tidak meyakinkan siapa pun kerana orang yang seharusnya melaporkan telah menjadi rakan kongsi dalam isu ini.

Memang kita dalam situasi yang sukar untuk menangani masalah rasuah ini kerana ramai masyarakat masih buta akan kebenaran dan sering menjadi mangsa apabila tidak mengetahuinya.

Rasuah tidak khusus untuk masyarakat atau negara tertentu, melainkan merupakan fenomena global yang diadukan oleh semua negara, kerana bahayanya terhadap keselamatan sosial, pertumbuhan ekonomi, dan prestasi kewangan dan pentadbiran.

Oleh itu, fenomena ini seharusnya mendapat perhatian daripada semua lapisan masyarakat dan negara, serta seruan untuk mengecamnya, membatasi penyebarannya dan menetapkan formula yang sesuai untuk membanterasnya.

Di peringkat pemerintahan, kerajaan seharusnya memandang isu rasuah ini sebagai perkara yang utama dan perlu diperjuangkan untuk memeranginya sepanjang masa. Memetik kata-kata  Dato’ Hussamuddin Yaacub pada 16 Januari lalu bahawa:

“Satu gerakan massa perlu dilakukan bagi membanteras rasuah dan penyelewengan di negara ini.”

Amalan rasuah yang berlaku di Malaysia semakin parah dan menjadi sebahagian ekosistem di negara ini. Untuk itu, peperangan menentang jenayah yang tidak bermoral ini perlu dimulakan dari bawah.

Ayuh kita terus benteras dan putuskan rantaian rasuah ini dan bersama-sama menjayakan kempen anti rasuah oleh Sinar Harian dan IKRAM!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sambut baik larangan penggunaan plastik, polisterin

“Pada saya ia usaha yang baik dan bukan perkara yang baru. Malah, telah ada beberapa negara yang mengenakan undang-undang tersebut sebelum ini,” jelasnya.

Katanya, beg plastik memberi kesan buruk kepada alam sekitar. Ia sukar untuk diuraikan hingga terbiar lama di tapak pelupusan.

“Kemudian, apabila ia terlepas masuk ke dalam laut, ia akan menjejaskan hidupan laut. Banyak kes seperti itu sebelum ini dan ia bukan sesuatu yang baik,” jelas beliau yang juga Ahli Lembaga Pengarah, Kualiti Alam Sdn Bhd.

Ketika ditanya mengenai respons masyarakat yang tidak kisah untuk dicaj beg plastik, beliau berkata bahawa itu terpulang kepada individu tersebut kerana undang-undang ini dibuat untuk mendidik masyarakat.

“Mereka yang mahu membayar, biarlah kerana mereka tidak sanggup berubah tetapi secara keseluruhan undang-undang ini tetap akan mengurangkan penggunaan beg plastik.”

Para peniaga di Selangor tidak lagi dibenarkan untuk membekal bekas makanan polisterin serta pemberian beg plastik secara percuma kepada pembeli.

Denda maksimum sehingga RM1,000 boleh dikenakan terhadap peniaga yang melanggar syarat pembaharuan lesen sekiranya didapati menggunakan plastik. Informasi mengenai kempen #bebasplastik ini boleh didapati di http://bebasplastik.my

Sementara itu, Kementerian Wilayah Persekutuan bakal melakukan langkah yang sama dengan mengenakan denda maksimum sehingga RM2,000 kepada peniaga dan penjaja yang melanggar larangan menggunakan pembungkusan plastik dan polisterin mulai 1 September 2017.


i-Bantu Pahang aktifkan pusat operasi banjir

Menurut Ketua Operasi i-Bantu Pahang, Dr. Mohd Nazli Kamarulzaman, hujan lebat berterusan sejak semalam telah meningkatkan aras air Sungai Lembing dan Kuantan serta menyebabkan berlakunya banjir dan beberapa kawasan lain turut berisiko dilanda banjir.

Pusat Operasi i-Bantu IKRAM Pahang bertempat di B76, Tingkat 1, Lorong IM 8/33, Taman Mahkota Putra, Bandar Indera Mahkota di sini.

Untuk sebarang pertanyaan atau bantuan, sila rujuk kepada wakil-wakil i-Bantu Pahang seperti berikut:

Ketua Operasi – Dr Nazli (011-10716089)Penyelaras Pusat Operasi – Haji Samsudin (019-9892180)Mohd Najib (012-3530638)Dr Fitri (017-9569055)

Terdahulu, bantuan segera berupa makanan asas dan kelengkapan turut disampaikan Dr Nazli semalam kepada wakil pengurusan Pusat Pemindahan Sementara (PPS) SK Kampung Padang dan SM Sains Sultan Haji Ahmad Shah (SEMSAS).

Selain itu, i-Bantu Pahang juga telah melancarkan Tabung Bencana Banjir Pahang 2018 untuk membantu mangsa-mangsa banjir di negeri itu dari segi bantuan makanan, kelengkapan harian serta kos kerja-kerja pembersihan dan pencucian pasca banjir.

Sumbangan boleh disalurkan ke akaun Maybank atas nama Pertubuhan IKRAM Malaysia (Bencana) 5560 1106 5042 dengan rujukan “Banjir Pahang 2018”. Bukti pembayaran boleh dimaklumkan kepada Bendahari IKRAM Pahang, Pn Nur Hafizah di talian 013-3920706.

Selain itu, mereka yang berminat untuk menjadi sukarelawan bantuan banjir di Pahang, bolehlah mendaftar ke pautan http://bit.ly/reg-ibantu2018 selewat-selewatnya pada Jumaat ini, jam 11.00 pagi untuk memudahkan urusan insurans keselamatan ketika menjalankan tugas.

Kredit foto: The Malay Mail Online

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU 355: Kerajaan Lebih Wajar Kemukakan

Pertubuhan IKRAM Malaysia (IKRAM) berpandangan bahawa kerajaan adalah pihak yang lebih wajar mengemukakan Rang Undang-Undang (RUU) bagi meminda Akta 355 (Bidang Kuasa Mahkamah Syariah) di Parlimen bagi mendapatkan kelulusan.

Berkenaan dengan Enakmen Kanun Jenayah Syariah (II) 1993 Negeri Kelantan, IKRAM pernah menyatakan pandangan mengenainya pada 11 Mei 2014, yang antara lain menyarankan empat langkah awal bagi menjamin perlaksanaan enakmen ini dapat mencapai matlamatnya, demi menjamin keadilan dan kesejahteraan rakyat, yang merupakan maqasid penting dalam perlaksanaan undang-undang Islam itu sendiri. Pandangan tersebut boleh diteliti pada pautan berikut:

Dalam kenyataan tersebut juga, IKRAM mengalu-alaukan penubuhan Jawatankuasa Teknikal antara Kerajaan Pusat dan Kerajaan Negeri Kelantan untuk memastikan enakmen ini bertepatan dengan kehendak syariah, mencari pendekatan yang terbaik dan mengelak ia dari dipolitikkan.

Pada ketika itu juga, IKRAM mengalu-alukan keputusan Presiden PAS untuk menangguhkan dan tidak membentangkan Rang Undang-undang Persendirian dalam Persidangan Dewan Rakyat bulan Jun 2014 kerana ia memberi masa yang lebih kepada Jawatankuasa Teknikal dan rakyat untuk mengemukakan pandangan dan cadangan.

IKRAM percaya bahawa Jawatankuasa Teknikal ini telah bekerja keras bagi membuat kajian dan mendapatkan pandangan pelbagai pihak bagi memastikan perlaksanaan undang-undang syariat dapat dilaksanakan secara efektif dan mencapai maqasidnya.

IKRAM berpandangan bahawa jawatankuasa ini yang seharusnya berperanan menasihati kerajaan tentang isu berkaitan pindaan Akta 355 ini sebagai sebahagian daripada usaha meluaskan kuasa Mahkamah Syariah. Kerajaan sepatutnya mengurus pindaan ini dengan membawa kepada kabinet, berbincang dengan semua pemegang taruh (stakeholders) dan akhirnya membawa kepada Majlis Raja-raja bagi mendapatkan perkenan sebelum dibawa ke Parlimen.

Jika ini dapat dilakukan dan semua agensi kerajaan termasuk IKIM, IKSIM, para mufti, jabatan-jabatan agama, NGO-NGO dan universiti-universiti berperanan untuk berbincang, mengemukakan pandangan dan memberi penjelasan kepada rakyat, maka salah faham yang timbul pada hari ini berkaitan RUU 355 ini dapat diminimumkan.

Oleh kerana proses perundingan ini tidak berjalan dengan baik dan perkenan Majlis Raja-raja juga tidak diperolehi, maka kita lihat bantahan daripada pelbagai pihak sedang berlaku termasuk daripada parti-parti komponen dalam Barisan Nasional.

Justeru, IKRAM ingin menyarankan agar kerajaan melihat kembali cara pindaan undang-undang ini dikendalikan dan membuat pembetulan dengan kerajaan sendiri mengambil inisiatif melalui proses dan tatacara yang sepatutnya dalam meminda mana-mana undang-undang yang berkaitan dengan agama Islam. Ini adalah usaha bagi kepentingan agama Islam dan tidak harus dipolitikkan oleh mana-mana pihak.

IKRAM juga menyeru agar semua pihak untuk bertindak secara rasional, objektif dan tidak mengikut emosi dalam membincangkan perkara ini serta mengelakkan daripada menjatuhkan sebarang hukum terhadap golongan yang berbeza pendapat.

Firman Allah SWT yang bermaksud: “Dan berjihadlah kamu pada jalan Allah dengan jihad yang sebenar-benarnya. Dialah yang memilih kamu (untuk mengerjakan suruhan agamanya); dan Ia tidak menjadikan kamu menanggung sesuatu keberatan dan susah payah dalam perkara agama.” (al-Hajj: 78)

“Kami tidak menurunkan Al-Quran kepadamu (wahai Muhammad) supaya engkau menanggung kesusahan.” (Taha: 2)

Ustaz Dr Hj Mohd Parid Sheikh Ahmad
Presiden
Pertubuhan IKRAM Malaysia


Back To School: HCF sasar bantu 200 anak mualaf

KUALA LUMPUR – Kempen tajaan Back To School (BTS), yang digerakkan sejak tahun 2017 ini merupakan salah satu inisiatif Hidayah Centre Foundation (HCF).

Ia bertujuan membantu anak-anak mualaf santunan Hidayah Centre Foundation (HCF) bagi memulakan sesi persekolahan Mac tahun ini.

“Kami mensasarkan kutipan sebanyak RM60,000 untuk diagihkan kepada kira-kira 200 orang penerima di semua cawangan HCF seluruh Malaysia,” kata NGO mualaf tersebut.

Tambahnya lagi, sehingga 15 Februari 2022, kutipan terkini adalah sebanyak RM24,489. Terdapat dua pakej bantuan BTS iaitu pelajar sekolah rendah (RM150) dan pelajar sekolah menengah (RM200).

“Pakej tersebut mengandungi kelengkapan persekolahan, termasuk bantuan data Internet dan peranti untuk pelajar.”

Tentunya tiada yang tidak gembira melihat anaknya dapat belajar dengan keperluan alatan pelajaran yang cukup.

Sumbangan untuk BTS boleh disalurkan melalui pautan https://bit.ly/BTSHCF atau ke mana-mana akaun bank yang berikut:

Nama akaun: The Trustees of Hidayah Centre Foundation Registered

Bank Islam : 1211 3010 0494 33

Untuk sebarang pertanyaan, sila hubungi nombor Hotline Dana HCF https://wa.me/601158845399. Hidayah Centre Foundation mendoakan semoga Allah SWT memberkati para penyumbang budiman sekalian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selangor Beriktikaf pada Sabtu ini

“Insya-Allah, beberapa program seperti tilawah dan tadabbur al-Quran, tazkirah, berbuka puasa, qiamullail dan sahur akan diaturkan untuk semua,” kata Yang Dipertua IKRAM Selangor, Haji Norazmi Mat Noh.

Tambahnya, program anjuran IKRAM Selangor melalui kerjasama Jabatan Agama Islam Selangor (JAIS) ini akan bermula pada jam 11.00 pagi Sabtu (9 Jun 2018) hingga 10.00 pagi Ahad (10 Jun 2018).

Sebanyak 12 buah masjid telah dikenal pasti sebagai tempat program yang akan berlangsung serentak di seluruh Selangor.

Masjid-masjid tersebut ialah Masjid Bukit Indah (Ampang), Masjid Al-Hasanah (Bandar Baru Bangi), Masjid Al-Amaniah (Batu Caves), Masjid At-Taufiqiah (Felda Soeharto, Hulu Selangor), Masjid Jamek Bandar Kajang dan Masjid As-Sa’adah (Bandar Sultan Sulaiman, Port Klang).

Turut menjadi lokasi Selangor Beriktikaf ialah Masjid At-Taqwa (Banting), Masjid Ar-Ridhuan (Jeram), Masjid Dato’ Haji Kamaruddin (Petaling Jaya), Masjid Nuruddiniah (Sungai Hj Dorani, Sungai Besar), Masjid Jamek Sultan Hisamuddin (Bandar Baru Salak Tinggi) dan Masjid Fastabiqul Khairat (Batu Tiga, Shah Alam).

“Jemput hadir beramai-ramai bagi merebut peluang beribadah dalam program Selangor Beriktikaf ini.”


MUBIN wadah kesatuan jaringan usahawan

Mesyuarat agung tahunan MUBIN ini dihadiri kira-kira 50 ahlinya dari seluruh negara dan dirasmikan oleh Timbalan Presiden Pertubuhan IKRAM Malaysia, Prof Dr Mohamed Hatta Hj Shaharom. Beliau dalam ucapannya mengingatkan para hadirin akan pentingnya sifat jujur dan amanah bagi seorang Muslim.

Selain beliau, majlis turut dihadiri Setiausaha Agung IKRAM, Hj Zaid Kamarudin dan Timbalan Pengerusi Jawatankuasa Pembangunan Ekonomi IKRAM, Ir Azme Idris.

Mantan YDP MUBIN sesi 2010/2011, Jusni Yusoff dalam ucapan pembukaannya, mengingatkan semua ahli mengenai peranan MUBIN sebagai wadah untuk para usahawan bersatu.

“Saya juga perlu tekankan keahlian MUBIN terbuka kepada para usahawan dan juga kepada mereka yang bukan dalam kalangan usahawan. Hal ini adalah untuk menggalakkan kerjasama bisnes,” katanya lagi.

Beliau juga menekankan bahawa MUBIN juga berperanan untuk mempromosi amalan baik dan soleh dalam perniagaan.

Dalam sesi mesyuarat agung tahunan ini, pemilihan jawatankuasa kepemimpinan baru telah diadakan oleh perwakilan yang hadir. Melalui pemilihan kali ini, Tn Hj Ir Azme Idris, Pengerusi sebuah syarikat kejuruteraan, Iktisas Ingenieurs Sdn Bhd Telah dipilih sebagai Yang Dipertua MUBIN yang baru, manakala Dato’ Aminudin Hasan, Ketua Eksekutif Kumpulan Sakata Sdn Bhd dipilih sebagai Naib Yang Dipertua MUBIN.

Barisan jawatankuasa lain yang dipilih bagi sesi 2011/2012 ialah Saudara Zainal Aman Shaari (Setiausaha), Dr Fauzan Hj Omar (Bendahari), Hj Wan Md Suhaimi Wan Sulaiman (Penolong Setiausaha), Hj Sahak Yasin (AJK), Hj Johari Maarof (AJK), dan Ustaz Ahmad Faridz Abdullah (AJK).

Majlis ini juga diserikan dengan beberapa agenda seperti penganugerahan Anugerah Khas MUBIN yang telah disampaikan kepada salah seorang ahli yang memainkan peranan besar dalam usaha awal penubuhan MUBIN iaitu Hj Jamaludin Shahidan.

Pada akhir program, perwakilan berpeluang mendengar pengalaman jatuh bangun dalam dunia perniagaan daripada dua usahawan ahli MUBIN iaitu Hj Johari Maarof, Pengarah JM Permata Sdn Bhd dan Hj Abdul Rashid Munir, Ketua Pegawai Eksekutif IC Microsystem Sdn Bhd. Bual bicara ini dikendalikan oleh Hj Ahmad Raji Yaakub yang juga merupakan ahli MUBIN.

MUBIN atau nama penuhnya diluluskan pendaftarannya pada 10 Disember 2010 dan kini mempunyai ahli seramai 116 orang. Persatuan yang beroperasi di Taman Melawati ini boleh dihubungi di talian 03-41086339.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengalaman menyantuni masyarakat miskin 2

“Pak cik pernah diminta untuk menyampaikan ceramah, menjadi pengerus majlis atau menjadi MC. Pak cik terima dengan senang hati demi untuk mencari pengalaman pada peringkat awalnya. Tapi pak cik selalu pasangkan niat nak buat semuanya itu kerana Allah SWT, bukan untuk menunjuk-nunjuk.”

“Dan ada ketikanya pak cik diminta untuk mencuci lantai atau mengemas rumah mangsa banjir. Singsing lengan baju dan seluar dan terus laksanakan. Pak cik rasa ada satu kemanisan bila berlemuih (kata orang Perak) dengan kerja-kerja begini. Jangan langsung merasa terhina atau lekeh bila dipertanggung jawabkan membuat kerja-kerja yang tidak glamor ni.”

“Ohh, kami faham. Sebab semuanya itu pak cik buat kerana Allah kan?” salah seorang pelajar menyampuk.

“Ada satu insiden yang pak cik susah nak lupa.”

“Satu hari, pak cik dijemput untuk menyampaikan satu ceramah pada satu kampung yang pernah dilanda banjir. Penduduk kampung telah menganjurkan masjlis kesyukuran dan menjemput sukarelawan daripada IKRAM untuk bersama-sama dengan mereka.”

“Mereka menjemput dua penceramah. Pak cik dijadualkan menjadi penceramah kedua. Sesampai di kampung tersebut, penceramah pertama masih belum habis lagi. Pak cik terus ke dapur tempat mereka bergotong royong memasak.”

Mereka tidak tahu pun pak cik bakal jadi penceramah di majlis tersebut. Pak cik bantu mereka menumis bawang dalam kawah. Seronok juga baru belajar masak dalam kawah. Selang beberapa minit pak cik dipanggil untuk menyampaikan ceramah. Mereka yang didapur terkejut kerana yang membantu mereka tadi ialah bakal penceramah. Pak cik tersenyum.”

“Ada dengar kisah Hassan al-Banna susun kerusi?”

“Imam Hassan al-Banna ni tokoh terkenal di Mesir satu ketika dulu. Tapi beliau seorang yang bersifat tawaduk. Satu hari beliau ke satu tempat untuk sampaikan ceramah. Kebetulan orang belum ramai yang datang dan dia dapati ada orang sedang menyusun kerusi. Tanpa berlengah lagi, Hassan al-Banna terus membantu.”

“Imam Hassan al-Banna kata, tak apa. Lagipun, kita tak tahu amal mana yang Allah akan terima.”

“Ikhlaskan diri setiap masa bila kita melakukan sesuatu amal agar diterima Allah SWT. Kamu semua pernah dengar tiga jenis orang yang diheret ke neraka?”

“Ada tiga jenis orang – satu seorang yang mati syahid, kedua orang yang berilmu dan mengajar ilmunya dan ketiga orang yang banyak harta dan sering mendermakan hartanya. Pak cik tak nukilkan hadisnya di sini. Panjang hadisnya. Ia diriwayatkan oleh Abu Hurairah dan terdapat dalam Sahih Muslim dan Ahmad.”

“Apa jadi pada mereka pak cik?”

“Ketiga-tiga jenis orang ini dihumbankan ke dalam neraka.”

“Sebab mereka melakukan amal tersebut bukan kerana Allah tetapi untuk mendapat pujian dan sanjungan daripada manusia. Mereka suka orang menyebut kebaikannya. Amalan mereka tidak diterima Allah.”

“Takutnya. Kami tak naklah buat kerja-kerja yang besar-besar tu,” pelajar tu berkata.

“Bukan itu pengajarannya. Kita buat kerja-kerja itu ganjarannya amat besar tapi dengan syarat kita ikhlas sungguh pada Allah. Buat kerja kecil-kecil tapi tak ikhlas pun, Allah akan tolak juga.”

“Ada juga kerja-kerja tu nampak kecil tapi ganjarannya besar.”

“Solat sunat sebelum subuh. Ada satu hadis, “Dua rakaat fajar adalah lebih baik daripada dunia dan seisinya.” [HR Muslim (725)]

“Ye ke? Insya-Allah kami nekad tak akan tinggalkannya mulai dari hari ini.”

“Alhamdulillah. Kita hidup di dunia ni tak lama. Lakukanlah setiap amal, kecil atau besar dengan sepenuh keikhlasan. Dan amalkan doa-doa agar Allah menjauhkan kita dari sifat ujub dan takabur.”

Dr Hishamuddin AlhamPesara Pensyarah UTM Skudai

Kisah ini berasaskan kisah benar yang benar-benar berlaku dalam kehidupan penulis.

Bahagian 1: Pengalaman menyantuni masyarakat miskin 1 (ikram.org.my)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perpaduan ummah atas dasar kebaikan dan takwa – Shahrul Aman

“Apabila kita ingin menguruskan topik kesatuan ummah ini, kita kena yakin dengan sebenar-benar yakin bahawa penyelesaian kepada kesatuan ini ada dalam agama kita, Islam,” jelas beliau dalam program yang menghimpunkan sekitar 350 orang anak muda di sekitar Australia.

Beliau menggariskan tiga fakta utama dalam usaha perpaduan iaitu Islam sebagai agama jama’i (bermasyarakat) bukan individu, ukhuwah (persaudaraan) yang tinggi mencapai husnu dzan (bersangka baik) serta itsar (mendahulukan saudara), dan kualiti berdasarkan al-Quran yang telah merubah generasi-generasi terdahulu.

Beliau yang juga Pengerusi Jawatankuasa Remaja dan Belia IKRAM turut menyatakan inisiatif-inisiatif pertubuhan tersebut ke arah kesatuan ummah antaranya melibatkan diri dalam Allied Coordinating Committee of Islamic NGOs (ACCIN), Majlis Dakwah Negara (MDN), Muktamar Amal Islami (MAIM), Majlis Perundingan Islam (MPI) dan sebagainya.

Selain Shahrul Aman, forum ini turut menampilkan seorang lagi panelis iaitu Saudara Izzat Roslan, seorang penulis dan vlogger, dan Madihah Akmal, pengasas bersama Malaysian Progressives in Australia (MPOZ) bertindak sebagai moderator.

Izzat memulakan perkongsian bahawa manusia secara fitrahnya adalah sebaik-baik kejadian yang perlu mengikut ketetapan Allah (Manufacturer’s Guide) dalam memegang agama secara keseluruhan dan tidak berpecah belah.

Beliau juga membawa banyak kisah para sahabat sebagai pengajaran, mengelakkan perpecahan dalam isu-isu cabang (khilaf) yang tidak berkesudahan perbincangannya dan perlu mengetepikan ego dalam menuju kesatuan ummah bahkan menegaskan bahawa tiada khilaf sama sekali untuk umat Islam bersatu.

Kuliah Mega Melbourne 2016 dianjurkan oleh Badan Perhubungan Negara (BPN) Australia cawangan Melbourne dengan kerjasama beberapa organisasi lain seperti EHSAN Victoria, IKRAM Australia dan ISMA Australia.

Kuliah ini membuka peluang kepada penganjur dan juga peserta untuk bekerjasama dalam menjayakan sebuah program yang bermanfaat dengan mencari persamaan dan mengetepikan perbezaan sebagai umat Islam di samping mengadakan forum untuk menambahkan lagi ilmu pengetahuan isu semasa yang tidak kurang pentingnya.

Kuliah yang telah berlangsung di AMSSA Centre, North Melbourne ini diikuti dengan solat hajat dan jamuan makan untuk pelajar-pelajar universiti yang bakal menduduki peperiksaan. Semoga usaha baik ini dapat diteruskan untuk memastikan kesatuan ummah terus kukuh dan utuh, insya-Allah.


Visi anti-rasisme Malcolm X

Siapa tidak kenal dengan susuk Malcolm X, seorang aktivis pergerakan dan tokoh Muslim Amerika yang sangat harum namanya bersama kisah perjuangan yang dilaluinya.

Tepatnya pada 21 Februari 1965, beliau telah dibunuh di kota New York ketika berusia 39 tahun. Tragedi itu berlaku ketika beliau berpidato di hadapan anggota Organisasi Persatuan Afro-Amerika dalam Perhimpunan Persidangan di Dewan Audubon Harlem, Manhattan.

Dalam kejadian itu, tiga orang lelaki telah naik ke pentas dan menembaknya dari jarak dekat sebanyak 15 das tembakan. Jenazah Malcolm X telah dimakamkan di tanah perkuburan Ferncliff, Hartsdale, New York.

Setelah 56 tahun peristiwa itu, baru-baru ini keluarga Malcolm X meminta pembukaan semula kes siasatan terhadap pembunuhannya berdasarkan bukti baru. Sebagaimana dilaporkan BBC, anak-anak perempuan pemimpin gerakan hak kemanusiaan itu berkata:

“Kami menuntut agar siasatan pembunuhannya dibuka semula berdasarkan bukti baru yang dikemukakan.”

Permohonan itu dibuat berdasarkan surat keterangan daripada seorang lelaki yang merupakan polis ketika pembunuhan 1965 yang mendakwa bahawa Jabatan Polis New York (NYPD) dan Biro Penyiasatan Persekutuan (FBI) bersekongkol dalam operasi tersebut.

“Raymond Wood menulis bahawa tanggungjawabnya adalah untuk menahan pasukan keselamatan Malcolm X beberapa hari sebelum beliau ditembak di Manhattan,” kata keluarganya.

Ketiga-tiga pembunuh tokoh itu telah dinyatakan bersalah pada Mac 1966 dan dijatuhi hukuman penjara. Seorang daripadanya telah meninggal dunia, sementara dua yang lain telah dibebaskan.

Pada ketika beliau ditembak mati, Malcolm X dilihat sebagai pejuang dalam gerakan Islam Nation of Islam (NOI) tetapi kemudian meninggalkan gerakan itu. Kredibiliti beliau semakin terserlah apabila berjaya menarik ahli baru menyertai gerakan tersebut.

Hinggakan, beliau mendapat pujian kerana menjadi pemangkin kepada peningkatan keahlian daripada 500 orang pada tahun 1952 menjadi hampir 30,000 pada sepuluh tahun kemudiannya iaitu pada tahun 1963.

Realitinya, kontroversi yang menyelubungi Malcolm menjadikan dirinya seperti magnet kepada pihak media dan seterunya, kerajaan pada waktu itu.

Pada tahun 1946 ketika usianya 21 tahun, Malcolm merasai kehidupan pertamanya di penjara setelah dirinya disabit dengan tuduhan terlibat dalam rompakan.

Ketika di penjara, Malcolm kemudian berkenalan dengan Elijah Muhammad, tokoh Nation Of Islam (NOI) yang anggotanya dikenali sebagai ‘Muslim Kulit Hitam’. Organisasi ini menyokong nasionalisme kulit hitam dan mengecam pemisahan warganegara antara kaum.

Perkenalannya dengan Elijah Muhammad mempunyai pengaruh besar terhadap Malcolm yang kemudiannya memeluk Islam dan menukar nama belakangnya menjadi X. Kenapa begitu?

Beliau menggelar nama keluarganya sebagai Little yang menunjukkan bahawa dirinya adalah hamba bangsa kulit putih dan bahawa nenek moyang ayahnya terpaksa menggunakan nama itu.

Malcolm mengatakan huruf X di belakang namanya melambangkan identiti sebagai bangsa Afrika yang hilang secara paksa. Setelah menjalani hukuman enam tahun, Malcolm dibebaskan dan menjadi ahli setia NOI di New York.

Walaupun begitu, beliau sangat berbeza dengan tokoh hak sivil kulit hitam yang lain seperti Martin Luther King Jr. Malcolm mengalakkan orang kulit hitam untuk mempertahankan diri dan membebaskan seluruh negara Afrika-Amerika dengan apa jua keadaan.

Dengan kemahiran berpidato yang dimilikinya, Malcolm X sangat disegani dan dikagumi oleh masyarakat Afrika-Amerika bukan sahaja di New York tetapi di seluruh Amerika Syarikat. Hinggakan pada awal 1960-an, beliau mula mengembangkan falsafah yang lebih lantang daripada yang digunakan oleh Elijah Muhammad, mentornya ketika bersama di NOI.

Menurut Malcolm, Elijah dianggap tidak cukup untuk mendukung gerakan Afrika-Amerika apalagi untuk hak-hak sivil. Pada akhir 1963, Malcolm menyuarakan bahawa Presiden John F. Kennedy dibunuh kerana tindakan dan kata-katanya sendiri.

Kenyataan ini membuatkan Elijah Muhammad menilai bahawa Malcolm terlalu kuat dan lantang suaranya hingga membolehkannya mengeluarkan beliau daripada NOI pada bila-bila masa. Lebih-lebih lagi sebagai pemimpin NOI, Elijah Muhammad telah melarang pengikutnya untuk memberi komentar mengenai pembunuhan Kennedy.

Beberapa bulan kemudian, Malcolm secara rasmi meninggalkan organisasi itu dan diikuti dengan langkahnya untuk menunaikan haji ke Mekah. Di Tanah Suci, Malcolm kagum bagaimana umat Islam di seluruh dunia dapat bersatu tanpa dipengaruhi oleh perkauman.

Kembali daripada menunaikan ibadah haji, beliau menukar namanya menjadi Malik El-Shabazz seterusnya mengasaskan Pertubuhan Bersatu Afrika-Amerika pada bulan Jun 1964. Organisasi ini memperjuangkan identiti bangsa Afrika-Amerika dan menegaskan bahawa perkauman, bangsa kulit putih bukanlah musuh terbesar Afrika-Amerika.

Gerakan yang membawa ideologi baru ini segera mendapat banyak simpati dan falsafahnya yang lebih menyerlah dan secara langsung mempengaruhi gerakan untuk perjuangan hak-hak sivil. Falsafah yang dipromosikan oleh Malcolm X banyak pengaruh terutamanya kepada para pemimpin Jawatankuasa Penyelarasan Pelajar Anti Keganasan.

Rentetan pandangan rasis yang diajarkan oleh Elijah Muhammad membuatkan Malcolm kemudian menyedari bahawa perkara tersebut sebagai sebuah ajaran yang tidak Rahmatan Lil Alamin dan perkara tersebut jugalah yang membuatkan beliau keluar daripada NOI dan mendirikan Organization of Afro-American Unity pada 28 Jun 1964.

Pada tahun 2020, seorang peguam Manhattan County melancarkan tinjauan terhadap sabitan tersebut, setelah bertemu dengan wakil Innocence Project, sebuah kumpulan undang-undang yang memperjuangkan keadilan bagi individu yang dikatakan telah disabitkan secara salah.

Apa yang dituntut dalam surat Wood?

Surat tersebut menyatakan bahawa Jabatan Polis New York dan FBI menyembunyikan perincian pembunuhan 21 Februari 1965 di Dewan Audubon Harlem, Manhattan, menurut Wood dan peguamnya.

Wood mendakwa, beliau ditugaskan untuk memastikan Malcolm X tidak memiliki sistem keselamatan, kerana dia dijadualkan berpidato di hadapan khalayak.

Pada sidang media yang diadakan, ahli keluarga Wood tidak memberikan perincian mengenai bagaimana dan bila Raymond meninggal dunia. Tetapi mereka mengatakan dirinya tidak ingin menghebahkan pesanan itu setelah kematiannya kerana takut akan kesan daripada pihak berkuasa.

“Segala bukti yang memberikan gambaran yang lebih mendalam mengenai kebenaran di sebalik tragedi mengerikan ini mesti disiasat secara menyeluruh,” kata Elisa Shabazz, salah seorang anak perempuan Malcolm X.

“Beberapa bulan yang lalu, Peguam Negara Daerah Manhattan telah mula meneliti semula kes siasatan dan pendakwaan yang menghasilkan dua sabitan atas pembunuhan Malcolm X,” kata Jabatan Polis New York (NYPD) dalam satu kenyataan.

Sebagaimana kenyataan itu, NYPD telah memberikan semua rekod yang ada berkaitan dengan kes ini kepada Peguam Negara. Jabatan itu tetap komited untuk membantu penelitian semula tersebut dengan cara apa pun. Namun, FBI masih belum mengeluarkan kenyataan mengenai isu ini.

Sangat ironi, Malcom X yang memperjuangkan nilai dan hak orang Afrika-Amerika dibunuh oleh kaumnya sendiri. Tidak ada yang tahu siapa punya angkara atau apakah sebab di sebalik kematiannya itu.

Walaupun begitu, impian Malcolm X untuk menyebarkan visi anti-rasisme dan nilai-nilai kemanusiaan yang diajarkan Islam telah tersebar dengan jayanya di Amerika dan dunia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke arah masyarakat sejahtera, sihat dan selamat

Sesebuah masyarakat progresif tidak dapat dicapai tanpa mengambil kira masyarakat yang sejahtera. Sejahtera bermaksud aman dan makmur, senang dan tenteram, terpelihara daripada bencana seperti kesusahan, gangguan dan sebagainya.

Kesejahteraan yakni aman dan makmur adalah bukti kemurahan Allah SWT menurut Surah Saba’ ayat 15:

“Demi sesungguhnya, adalah bagi penduduk negeri Saba’ satu tanda (yang membuktikan kemurahan Allah) yang terdapat di tempat tinggal mereka, iaitu; dua kumpulan kebun (yang luas lagi subur), yang terletak di sebelah kanan dan di sebelah kiri (lalu dikatakan kepada mereka, “Makanlah daripada rezeki pemberian Tuhan kamu dan bersyukurlah kepada-Nya (negeri kamu ini adalah), negeri yang baik (aman dan makmur) dan (Tuhan kamu adalah) Tuhan yang Maha Pengampun.”

Usaha meningkatkan kesejahteraan masyarakat melalui kesihatan dan keselamatan juga adalah selari dengan 17 Matlamat Pembangunan Lestari (Sustainable Development Goals) yang diketengahkan oleh Pertubuhan Bangsa-bangsa Bersatu (PBB) iaitu Matlamat 2 ‘Kelaparan Sifar’ dan Matlamat 16 ‘Keamanan, Keadilan dan Pertubuhan Kukuh’. Ia merupakan sebuah agenda global yang ingin dicapai pada tahun 2030 oleh semua negara termasuk Malaysia.

Antara aspek kesejahteraan dalam masyarakat di Malaysia yang penting ialah masyarakat yang sihat dan masyarakat yang selamat. Masyarakat sihat mengambil kira masyarakat yang mencapai tahap kesihatan yang baik dengan mengamalkan gaya hidup sihat dan meningkatkan kesihatan masyarakat melalui sistem penjagaan kesihatan sejagat.

Masyarakat selamat pula mengekalkan persekitaran yang selamat dan terjamin dengan mengurangkan perasaan takut akan jenayah melalui libat sama masyarakat dan penguatkuasaan undang-undang.

Di Malaysia, pada masa kini terdapat peningkatan trend dalam isu kekurangan zat makanan yang memberi kesan kepada pembesaran kanak-kanak seterusnya melahirkan generasi yang tidak sihat.

Kesan terbantut ini akan berpanjangan kepada individu dan masyarakat dan akan berulang dalam kitaran hidup manusia. Justeru itu, perhatian yang sewajarnya perlu diberikan kepada isu terbantut dalam kanak-kanak di bawah umur lima tahun di Malaysia.

Isu penyalahgunaan dadah masih lagi merupakan musuh utama negara kerana ia merosakkan generasi akan datang di samping meningkatkan permasalahan jenayah. Masalah ini bertambah kompleks dengan kemunculan dadah sintetik baharu yang lebih mudah dihasil dan diedarkan.

Usaha berterusan bagi menangani isu dadah perlu dilaksanakan dengan memberi tumpuan kepada pendekatan komprehensif dan seimbang menggunakan lima teras utama iaitu melalui kaedah (1) Pendidikan pencegahan, (2) Rawatan dan pemulihan, (3) Penguatkuasaan undang-undang, (4) Pelaksanaan hukuman, dan (5) Pengurangan kemudaratan dan kerjasama strategik bersama pelbagai pihak berkaitan (Agensi Antidadah Kebangsaan, 2019) dalam usaha membanteras gejala dadah yang terkandung dalam Dasar Dadah Negara 2017.

IKRAM mengenal pasti beberapa aspek yang perlu diberikan perhatian dan mengorak langkah bagi mengetengahkannya ke dalam masyarakat iaitu memberi kesedaran mengenai isu terbantut dalam kalangan kanak-kanak dan bahaya dadah serta mencadangkan pelan tindakan ke arah peningkatan pengamalan pemakanan yang betul dan usaha memutuskan rantaian dadah.

IKRAM meyakini bahawa sebuah masyarakat yang progresif tidak akan dapat dicapai jika tidak mengambil kira aspek kesejahteraan, kesihatan dan keselamatan dalam kalangan masyarakat di Malaysia.

Hasrat murni ini hendaklah diusahakan bersama tanpa mengira kaum dengan membina kesepaduan sosial dan perpaduan nasional. Pelbagai usaha yang bersungguh-sungguh perlu dilakukan dengan terancang dan berhati-hati agar matlamat Malaysia menjadi negara rahmah yang diimpikan menjadi kenyataan.

Mohammad Amar Masuri
Pasukan Advokasi Masyarakat Progresif
Pertubuhan IKRAM Malaysia


Agih daging korban untuk 370 keluarga

KUANTAN – Sempena Hari Raya Aidiladha yang lalu, sebanyak 370 buah keluarga telah menerima agihan daging korban di sekitar Temerloh dan Kuantan dalam program Korban Kasih IKRAM Pahang 2021.

Pada hari raya pertama, seekor lembu korban telah disembelih dan diagihkan kepada 70 keluarga di sekitar daerah Temerloh dengan kerjasama IKRAM Negeri Pahang, Yayasan IKRAM Malaysia (i-Bantu) Pahang dan IKRAM Temerloh.

“Daging lembu korban ini telah diagihkan untuk penerima yang tinggal di Taman Bukit Cermin, Kg Catin, Taman Seri Semantan, Taman Temerloh Jaya, Taman Temerloh Makmur, Kelas Mengaji Mualaf Temerloh, Taman Seri Bahagia dan Kg Sg Rabit,” menurut i-Bantu Pahang dalam laman Facebooknya.

Pada hari raya ketiga pula, sebanyak tiga ekor lembu korban disembelih di Ladang Ternakan Lembu Kg Pandan dan diagihkan kepada 300 keluarga di sekitar Kuantan.

Program ini merupakan kerjasama IKRAM Pahang, i-Bantu Pahang, IKRAM Kuantan, IKRAM Indera Mahkota dan Pertubuhan Peduli Progresif Kuantan (PPP).

“Kebanyakkan penerima merupakan mereka yang tinggal di Indera Mahkota, Taman Tas, Tanah Putih, Kg Pandan, Taman Mahkota Batu 12, Kg Pelindung, Kg Batu Hitam dan sekitarnya.”

Tambahnya, agihan daging korban ini telah dilaksanakan dengan mematuhi garis panduan PKP 3.0 yang telah ditetapkan oleh MKN dan KKM.

“Manakala proses sembelihan pula telah dijalankan di tempat sembelihan yang telah dibenarkan beroperasi dengan mematuhi prosedur sembelihan semasa PKP yang telah ditetapkan oleh kerajaan Pahang.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Persiapkan diri didik ahli, masyarakat

Pengarah Program, Ustaz Ahmad Faridz Abdullah berkata, program ini bertujuan bagi mempersiapkan muwajjih untuk berkongsi kefahaman tarbawi kepada semua ahli seterusnya mendidik masyarakat kepada perubahan yang lebih baik.

“Program Muwajjih ini, bukan untuk kita hadir dengar pengisian, tapi menyiapkan pesertanya untuk terus memberi dan berkongsi kefahaman tarbawi kepada semua ahli seterusnya mendidik masyarakat kita kepada perubahan yang lebih baik.”

Sementara itu, Pengerusi Jawatankuasa Tarbiah IKRAM, Ustaz Tajul Arifin Che Zakaria dalam ucapannya menyatakan bahawa program ini juga adalah harapan daripada qudama’ agar wujud lebih ramai pelapis muwajih ummah seterusnya menjadi mentor kepada generasi baru dan juga masyarakat.

Melihat kepada kehadiran yang lebih ramai dan respons aktif dalam program kali ini, para peserta dituntut agar dapat berperanan merealisasikan segala fikrah yang telah ditanam agar ia memberikan natijah yang diharapkan.

Menyerikan lagi majlis penutup, Timbalan Presiden IKRAM, Haji Zaid Kamaruddin mengucapkan setinggi-tinggi tahniah kepada para graduan atas komitmen dan kesediaan mereka untuk membantu IKRAM membawa perubahan kepada masyarakat dan negara.

“Program ini sangat diletakkan harapan yang tinggi hasilnya kerana program ini adalah sangat terancang dengan silibus dan cara pemantauan sepanjang program ini.”

Beliau turut mengingatkan para graduan bahawa mereka bakal menjadi tempat rujuk di kawasan atau di peringkat negeri bagi membantu menyelesaikan isu-isu yang wujud dalam IKRAM ataupun masyarakat.


Kami mahu penyelesaian – Orang Asli

Pengerusi Jaringan Kampung Orang Asli Wilayah Tanah Adat Pos Simpor, Nur Mohd Syafiq Dendi berkata, mereka mahukan perubahan yang jelas daripada pihak kerajaan negeri bagi menyelesaikan isu ini.

“Sepatutnya kerajaan negeri dengan rendah hati cuba mencari jalan penyelesaian berkaitan tanah adat bukannya menekan masyarakat kami, orang asli.”

“Mereka juga tidak sewajarnya memperlekehkan perjuangan kami,” tambahnya.

Menjawab kenyataan Ahli Parlimen Kota Bharu, Dato’ Takiyuddin Hassan dalam laporan Malaysiakini baru-baru ini, Syafiq berkata kerajaan negeri tidak ada kesungguhan dalam menyelesaikan isu tersebut.

“Jelas di situ kerajaan tidak ada kesungguhan, berkata dengan jelas tentang tanah adat,” katanya ketika ditemui.

“Mereka tidak pernah datang, tidak pernah berunding, bermesra dengan orang asli mencari penyelesaian.”

Dalam laporan itu, Takiyuddin turut menyebut bahawa tindakan orang asli menuntut tanah tersebut selepas dipertahankan NGO tertentu.

“Itu dianggap menghina terhadap maruah dan martabat kaum orang asli sedangkan kami masyarakat orang asli sudah bertahun lamanya kerajaan menafikan hak kami,” katanya.

Sebelum itu, Syafiq bersama 220 Orang Asli suku Temiar berhimpun berhampiran Kompleks Jabatan Perdana Menteri untuk menemui Perdana Menteri, Tun Dr Mahathir Mohamad.

Pertemuan yang melibatkan lima orang wakil masyarakat orang asli bersama Tun Dr Mahathir bertujuan menggesa kerajaan persekutuan campur tangan menyelesaikan isu pencerobohan tanah mereka.

Tun Dr Mahathir berkata, kerajaan persekutan bersimpati dengan nasib orang asli dan berjanji akan berunding dengan kerajaan negeri Kelantan bagi menyelesaikan isu ini.

“Kuasa itu ada pada kerajaan negeri, jadi kita kena tentukan tindakan kita mengikut undang-undang,” kata beliau.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Husnul khatimah indikator kejayaan – Ibu Wiwi

Kata beliau yang merupakan ibu kepada 10 anak yang menjadi hafiz al-Quran dari Indonesia, itulah indikator kejayaan dan kecemerlangan yang perlu ada dalam diri seorang Islam.

Beliau menyatakannya dalam program “Diskusi Mendidik Anak-Anak Mencintai al-Quran” anjuran Jawatankuasa Tarbiah Wanita IKRAM Pusat dengan kerjasama IKRAM Ampang Jaya dan berkongsi kisah kejayaan mendidik 10 bintang al-Quran ini di Dewan Pejabat IKRAM Ampang Jaya, Pusat Bandar Melawati di sini Ahad lalu.

“Jika seseorang itu menyatakan saya telah berjaya, hakikatnya adalah belum kerana semua itu masih dalam proses, kerana kita tidak tahu hari esok, bagaimana keimanan kita kepada Allah dan kita tidak tahu apakah al-Quran yang telah kita hafal itu mampu kita pelihara.”

Semua ini adalah perjuangan jelasnya, yang memerlukan usaha dan jika seseorang itu mengatakan kejayaan, itu adalah sebahagian daripada tanda-tanda kebaikan.

“Ciri-ciri kebaikan antaranya yang perlu dipersiapkan melalui pembentukan generasi yang mana ia berlangsung daripada sebelum bernikah lagi iaitu bermula dengan memilih pasangan bagi merealisasikan cita-cita atau visi yang diinginkan.”

Jelasnya ketika ditanya oleh moderator Aishah Azlan, apakah maksud visi yang disampaikan itu, beliau berkata, ia adalah perkara yang sewajarnya dan perlu ada sebelum seseorang itu bernikah.

“Bernikah perlu ada tujuan. Tanamkan azam, jika bernikah saya akan memilih calon pasangan saya yang memiliki kriteria cinta al-Quran yang mana kelak saya akan mendidik generasi yang cintakan al-Quran.”

Dalam program tersebut, beliau yang selesa dipanggil Ibu Wiwi turut ditanya tentang bagaimana rutin sehariannya mendidik anak-anak.

“Sebagaimana kata-kata Imam as-Suyuthi yang menulis Kitab Tafsir al-Jalalain dan hafal al-Quran ketika umur 8 tahun: “Masukkanlah al-Quran itu ke dalam diri anak-anak kerana ia akan menjadi cahaya di dalam dada anak sebelum kerosakan-kerosakan masuk ke dalam diri mereka” kerana sebelum anak-anak itu baligh, ia masih dalam keadaan fitrah dan ini sangat inspirasi,” ujar beliau selaku Ketua Bidang Keperempuanan dan Ketahanan Keluarga, Partai Keadilan Sejahtera (PKS).

Tambahnya lagi, mendidik anak-anak itu perlu bermula daripada memilih pasangan, mempunyai visi dan cita-cita, memasukkan cahaya al-Quran ke dalam jiwa anak-anak, mewujudkan lingkungan yang baik dan memperkenalkan sirah nabawi dan sirah para sahabat.

“Seterusnya ibu bapa perlu membangunkan bahasa akidah sejak kecil lagi. Saya sedari (sejak) kecil dilarang menggunakan kata-kata ‘fahishah’ iaitu kata-kata kotor di rumah. Ini penting ketika mendidik anak-anak kita, ada peraturannya.”

Jelasnya, membentuk karakter anak-anak itu bermulanya daripada rumah sehingga umur anak-anak 12 tahun, iaitu usia yang sangat mudah dibentuk.

“Usia sebelum 12 tahun itu adalah yang sangat bererti buat perkembangan anak-anak sebagaimana terdapat kajian, jika otak anak-anak distimulasi (dilatih/ dirangsang) otak anak itu akan berkembang sehingga usia 11 tahun. Jika tidak dilatih, ia akan berhenti di usia 7 tahun, maka pakar menyebutnya ‘golden age’ iaitu usia emas anak-anak.”

Sehubungan dengan itu kata Ibu Wiwi, pada usia 0 – 7 tahun ini, ibu bapa perlu berhati-hati dan jadilah contoh yang terbaik untuk anak-anak agar anak-anak meniru.

“Ketika kita menyuruh mereka solat dan membaca Quran, telah terjadi ‘copy paste’ pada anak-anak kerana ibu bapa telah menjadi teladan pada ketika anak itu menjadi peniru. Maka ketika masa-masa peniruannya itu, ibu bapa perlulah mempamerkan contoh teladan yang baik.”

Sebagaimana yang disebutkan Syeikh Muhammad Qutb dalam bukunya Sistem Pendidikan Islam bahawa antara keberhasilan pendidikan anak itu yang pertama dan utama adalah keteladanan yang mana dalam Bahasa Arab disebutkan “lisanul haal absahu min lisaan man qaala” (Bahasa perbuatan lebih fasih daripada bahasa kata-kata).

Turut bersama dalam diskusi ini Timbalan Ketua Wanita IKRAM Ampang Jaya, Puan Mazurah Nor Zulkifli.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keluarga utuh tanggungjawab bersama (Bhg 1)

Telah berlangsung Konvensyen Nasional Keluarga Utuh 2021 pada Sabtu, 6 November lalu, sempena Sambutan Bulan Keluarga 2021 dengan tema ‘Keluarga Utuh, Kekuatan Negara’ anjuran Pertubuhan IKRAM Malaysia (IKRAM).

Sesi yang pertama konvensyen pada sebelah pagi bertajuk ‘Peranan Keluarga Utuh dalam Keharmonian dan Pembangunan Negara’ menampilkan tiga orang ahli panel yang mengupasnya dari perspektif masing-masing.

Dalam Dasar Keluarga Negara, dinyatakan bahawa keluarga adalah sebuah unit asas sosial yang membekalkan sumber manusia untuk pembangunan serta menjamin kesinambungan insan sebagai generasi akan datang.

Ketua Pasukan Petugas Masyarakat Progresif IKRAM, Haji Ainullotfi Abdul Latif menyatakan bahawa dalam Islam, takrifan keluarga merujuk kepada keluarga yang sah terbentuk berasaskan ikatan perkahwinan di antara lelaki dan wanita, dan dikaitkan dengan pergaulan antara ahli keluarga.

Ada unit keluarga yang juga mempunyai anak-anak angkat. Manakala dalam konteks yang lebih luas, keluarga juga boleh merangkumi anggota generasi yang lebih jauh; sama ada ke atas mahupun ke bawah. Selain itu, terdapat juga keluarga yang kemudiannya menjadi keluarga tanpa salah seorang ibu atau bapa, lantaran perceraian ataupun kematian.

Dewasa ini, timbul pula istilah ‘keluarga sandwic’ yang merujuk kepada keluarga yang tinggal sebumbung bersama-sama generasi datuk dan nenek, bagi menjaga mereka tanpa mengabaikan tanggungjawab menjaga anak-anak.

Kadangkala ada juga keluarga yang perlu tinggal bersama-sama dengan keluarga kembangan termasuk ipar duai. Setiap keluarga mempunyai situasi yang unik. Tiada keluarga yang tidak ditimpa badai. Walau bagaimanapun, keutuhan keluarga akan mampu membawa keluarga mengharungi cabaran yang melanda.

Apakah yang dimaksudkan dengan keluarga utuh? Menurut Prof Datuk Dr Harlina Halizah Hj Siraj (moderator), keluarga utuh ialah keluarga yang mampu mengatasi segala kesukaran dan konflik yang timbul, dengan cara yang berkesan (efektif), dan sentiasa berusaha bersama untuk meningkatkan potensi setiap ahli keluarga.

Tidak ada keluarga yang tidak ditimpa badai cabaran. Tetapi keluarga yang utuh tetap bingkas menghadapi cabaran yang datang. Selain itu, potensi setiap ahli keluarga juga dihargai dan dibangunkan bersama.

Ketua Pengarah Jabatan Kehakiman Syariah Malaysia (JKSM), Yang Amat Arif Dato’ Setia Dr Hj Mohd Na’im Hj Mokhtar menyatakan bahawa dalam Surah ar-Rum ayat 21, Islam mendidik manusia agar membina institusi keluarga yang hidup dalam suasana sakinah, mawaddah dan rahmah.

Ia merupakan batu bata pembinaan masyarakat dan negara yang baik, serta mendapat rahmat dan keampunan Allah.

Dr Dennis Lynn dari Oregon State University melakukan sebuah kajian pada 2018 mengenai keutuhan institusi kekeluargaan. Kajian ini melibatkan 7,000 buah keluarga dari pelbagai benua di serata dunia, sebagai sampel kajian.

Hasil kajian merumuskan enam kualiti yang mendefinisikan keluarga utuh:

Menurut Ainullotfi, dalam Islam, ciri-ciri keluarga utuh adalah senada dengan enam kualiti di atas. Walau bagaimanapun, asas pegangan dan pasak pembinaan keluarga adalah ciri yang diberikan keutamaan tertinggi.

Ahli-ahli keluarga utuh mempunyai landasan sepunya yang menjadi asas pegangan paling teguh untuk mereka bertahan mengharungi apa jua iklim yang datang. Ia juga menjadi motivasi kukuh untuk mereka terus mara menyumbang peranan.

Sistem yang menjadi pasak sandaran keluarga utuh ialah sistem keluarga berpandukan syariat dan perundangan Islam. Ia mencontohkan tatacara dan peraturan berkeluarga yang praktikal dan mempunyai sistem nilai yang kukuh – yang tidak berubah sewenang-wenangnya tanpa asas yang benar.

Selain itu, keluarga utuh mempunyai ketua keluarga dan anggota-anggota yang berfungsi dengan baik. Ia bermaksud keluarga utuh memiliki kemampuan untuk bekerjasama mengendalikan isu-isu pembangunan keluarga dari pelbagai aspek; fizikal, mental, ekonomi, sosial mahupun kerohanian.

Keluarga utuh mementingkan kesejahteraan dari pelbagai aspek agar sistem keluarga dapat berkembang dengan menyeluruh dan seimbang.

Keluarga utuh juga adalah keluarga yang bersistem, tapi dalam masa yang sama juga berupaya untuk bersifat anjal dan akomodatif dalam penyelesaian masalah, serta dalam menghadapi cabaran dan konflik yang unik dan pelbagai dalam keluarga – termasuklah cabaran ideologi dan pemikiran yang boleh meruntuhkan kerukunan keluarga.

Keluarga yang utuh juga adalah keluarga yang menghidupkan nilai-nilai kemanusiaan dalam hidup berkeluarga. Nilai-nilai yang ingin diangkat di peringkat makro; peringkat negara dan dunia, terlebih dahulu ditanam dan dibaja dalam keluarga.

Contohnya nilai berilmu, beramal dan bebas merdeka, nilai syura dalam kehidupan berkeluarga, nilai amanah dan saling bertanggungjawab, serta nilai keadilan dan persaudaraan.

Selain itu, keluarga utuh dibangunkan dengan hubungan kasih sayang. Ahli-ahli keluarga tidak dilihat sebagai individu-individu berasingan yang tiada ikatan hati, dan tiada komunikasi. Dalam Surah ar-Rum ayat 21 dijelaskan bahawa antara tujuan pembinaan keluarga ialah bagi mewujudkan ketenteraman serta kasih dan sayang.

Setiap anggota dalam keluarga utuh menjalankan peranan masing-masing yang bersifat saling melengkapi (complementary) dan sinergi antara satu sama lain. Masing-masing ada peranan berdasarkan kekuatan masing-masing serta sesuai dengan tabii kejadian serta penciptaan diri. Namun, ia dijalankan secara saling harmoni antara satu dengan yang lain.

Dalam keluarga utuh, kita akan melihat bahawa ketua keluarga bersungguh-sungguh memimpin dan menjalankan tanggungjawabnya. Sifat amanah dalam menjalankan tanggungjawab akan menyelamatkan keluarga utuh daripada api neraka, sebagaimana yang diingatkan oleh Allah dalam ayat 6 Surah at-Tahrim.

Selain itu, ketua keluarga juga membina kemampuan untuk mengendalikan isu dan cabaran keluarga serta membekalkan diri dengan ilmu psikologi dan sosial kekeluargaan yang kontemporari.

Ketua keluarga tidak boleh sama sekali mengabaikan peranannya, jika tidak, ia amat berbahaya kepada keutuhan keluarga dan kesejahteraan ahli-ahlinya.

Justeru kempen-kempen berkaitan yang dijayakan oleh IKRAM seperti ‘Lelaki Hero Keluarga’ adalah bukan semata-mata untuk mengangkat martabat seorang ketua keluarga, tetapi adalah untuk memastikan ketua keluarga menjalankan tanggungjawabnya.

Setiap anggota keluarga pula saling mendukung untuk berkembang dan membina kemahiran kekeluargaan yang diperlukan dalam situasi semasa, contohnya kemahiran pengurusan kewangan keluarga, komunikasi dan psikologi.

Begitulah cita-cita untuk membina keluarga yang utuh tidak akan berlaku jika hanya satu komponen dalam keluarga sahaja yang berusaha melaksanakan tanggungjawab. Ia memerlukan semua pihak bekerjasama melaksanakan peranan.

Dato’ Dr Mohd Na’im juga menyatakan bahawa prinsip kebersamaan dan prinsip syura dalam menyelesaikan cabaran secara bersama, menjadi asas penting yang turut mendukung pembinaan keluarga utuh.

Peranan setiap anggota keluarga tidak hanya didefinisikan berdasarkan sangkaan atau ikutan kepada peranan secara tradisi, tetapi ia adalah perkongsian tanggungjawab kolektif yang dikukuhkan dengan syura dan persefahaman yang sejahtera.

Contohnya, permuafakatan dalam keluarga untuk mengizinkan isteri turut keluar bekerja, tanpa suami mengabaikan tanggungjawab untuk tetap memberikan nafkah kepada isteri dan anak-anak berdasarkan kemampuannya. Isteri pula dengan kemurahan hatinya, tanpa dipaksa, bersetuju berkongsi sebahagian pendapatannya untuk turut membangunkan keluarga.

Bahkan prinsip kebersamaan dan syura ini amat bermanfaat meski dalam situasi getir seperti situasi perceraian yang tidak dapat dielakkan. Misalnya rundingan yang dimudahcarakan oleh pegawai sulh (perdamaian) berkenaan jumlah dan terma tuntutan nafkah iddah yang dipersetujui oleh kedua-dua belah pihak.

Tambahan pula, walaupun ibu dan bapa bercerai, mereka masih perlu berunding dengan makruf dan ihsan, serta bekerjasama bahu-membahu untuk membangunkan anak-anak mereka dalam kesejahteraan.

Dengan ciri-ciri dan kualiti ini, keluarga utuh akan berupaya untuk berkembang ke tahap yang lebih tinggi serta teguh menghadapi turun naik gelombang dan badai dalam kehidupan berkeluarga.

Mengapa keluarga utuh signifikan kepada kesejahteraan negara?

Ainullotfi menyatakan bahawa ‘kesihatan’ sesebuah masyarakat dan negara banyak bergantung kepada ‘kesihatan’ institusi keluarga yang tinggal dalam masyarakat tersebut.

Hal ini kerana institusi keluarga merupakan unit paling asas dan terpenting dalam pembinaan sesebuah masyarakat dan seterusnya negara. Ia adalah akar umbi paling asas yang akan menentukan kukuh atau tidak pembangunan sesebuah masyarakat dan negara.

Tidak ada negara yang boleh berkembang dengan baik tanpa mempedulikan kesejahteraan institusi keluarga. Oleh kerana itulah Dasar Keluarga Negara (2010) diwujudkan bagi memperkukuhkan institusi keluarga dan menginsafi peranan keluarga dalam pembentukan sebuah negara yang mantap, maju dan progresif.

Nilai murni keluarga asas perpaduan negara

Pengerusi Yayasan Perpaduan Malaysia, Prof Dr Suresh Kumar A/L P Govind menyatakan bahawa nilai-nilai murni mampu menjadi tapak asas kepada cara berfikir yang murni.

Untuk membina negara yang dibina atas nilai-nilai murni dan prinsip yang luhur, maka benihnya harus ditanam di akar umbi negara, iaitu institusi keluarga. Siapapun kita, pemimpin mahupun rakyat jelata, kita semua berada dalam institusi keluarga yang merupakan unit asas sosial pembentukan negara.

Garapan impian di peringkat makro akan boleh bertahan dan berterusan, apabila ia didukung kuat di peringkat akar umbinya lagi.

Cita-cita membina masyarakat yang bersatu dan berintegrasi, serta ‘Keluarga Malaysia’ yang memiliki nilai keterangkuman, kebersamaan dan kesyukuran perlu dihayati dalam unit asas masyarakat dan negara. Di mana lagi jika bukan dalam institusi keluarga?

Bagaimana nilai-nilai murni keutuhan dan perpaduan ini boleh dihidupkan dalam institusi keluarga? Prof Dr Suresh menyatakan bahawa keyakinan dalam diri anak boleh dibina sejak awal usia kelahiran hingga tujuh tahun, apabila ibu bapa sanggup meluangkan masa berkualiti bersama anak-anak.

Nilai keyakinan diri yang dibina sejak dari awal usia ini amat signifikan untuk menghadapi cabaran kehidupan yang mendatang tanpa putus asa.

Justeru, adalah amat penting untuk ahli keluarga saling mengukuhkan interaksi bermakna dan ikatan jiwa bagi membina asas yang kukuh bagi keutuhan keluarga ini. Kasih sayang yang mewarnai institusi keluarga juga memberikan kesan positif kepada kesihatan fizikal dan minda.

Selain itu, keluarga juga boleh dibimbing dengan penuh kasih sayang, untuk melakukan anjakan paradigma daripada hanya memikirkan tentang ‘saya’ kepada ‘kita’.

Apa jua tindakan dan keputusan yang dilakukan akan mengambil kira kesannya kepada pelbagai pihak, tanpa sama sekali mengabaikan kepedulian terhadap penjagaan diri.

Ia akan memotivasi kita untuk mengenali dan berusaha memahami, menghargai dan saling menghormati kepelbagaian yang wujud dalam keluarga dan masyarakat.

Nilai-nilai murni perpaduan yang ditanam dan dibajai dalam setiap rumah dan setiap keluarga, akan membentuk masyarakat yang kukuh dengan ciri kesatuan.

Melalui teladan berterusan daripada ibu bapa, anak-anak melihat sendiri contoh hidup bagaimana perpaduan dan kesatuan dipraktikkan.

Contohnya, interaksi yang baik oleh ibu bapa dengan jiran berbilang bangsa akan memberikan keyakinan kepada anak-anak untuk berinteraksi silang budaya secara sihat.

Begitulah pendidikan dan bimbingan kecil yang berlaku dalam keluarga menjadi tapak asas bekalan kepada kita untuk menghadapi pelbagai cabaran dalam kehidupan. Perubahan nilai yang ingin direalisasikan di peringkat dunia, negara mahupun masyarakat, harus berlaku juga dalam unit keluarga.

Maryam Jailani ialah Pengerusi Jawatankuasa Muafakat, PIBG Sri Al-Amin Bangi dan pemenang ‘Young Parents of the Year Award’ dalam Above & Beyond Award 2021 anjuran IKRAM Muda.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Johor Negeri Terbaik, IKRAM Batu Kawasan Terbaik

SHAH ALAM – IKRAM Johor dinobatkan sebagai IKRAM Negeri Terbaik, manakala IKRAM Batu (Kuala Lumpur) diumum sebagai Kawasan Terbaik pada Malam Anugerah PTI di IDCC di sini malam tadi.

Anugerah tersebut telah diterima Yang Dipertua IKRAM Johor, Prof Dr Nordin Yahaya bersama Ahli-ahli JKN dan Yang Dipertua IKRAM Batu, Hj Wan Mohd Zukri Che Mat Zin bersama Ahli-ahli JKK.

Acara kemuncak yang julung kali diadakan sempena Perhimpunan Tahunan IKRAM (PTI 2023) itu bertujuan memberi penghargaan kepada Negeri, Kawasan dan tokoh yang cemerlang dalam kategori masing-masing di samping menjadi dorongan dan motivasi kepada ahli-ahli yang hadir.

Selain Anugerah Negeri dan Kawasan Terbaik, tiga lagi kategori yang diumumkan ialah Anugerah Tokoh Dakwah Fardiah (Ikhwah dan Akhawat), Anugerah Murabbi Contoh (Ikhwah dan Akhawat) dan Anugerah Khas IKRAM Luar Negara (IMAN).

Anugerah Tokoh Dakwah Fardiah (Ikhwah) diberikan kepada Prof Dr Ajmain @Jimaain Safar, manakala bagi kategori Akhawat, anugerah diberikan kepada Ustazah Shahidah Sheikh Ahmad.

“Beliau (Prof Dr Ajmain) adalah pendakwah yang disegani dan merupakan pengasas Telegram Channel 1 Hari 1 Hadis yang sehingga kini mencatatkan lebih 100,000 subscriber,” ujar Pengerusi Tarbiah dan Modal Insan IKRAM, Dr Syazalie Hirman Ahmad Najib.

Menurut beliau, Ustazah Shahidah merupakan pengasas dan pengendali bengkel solat wanita sejak dahulu sehingga kini, serta sering kali berjaya meningkatkan visibiliti IKRAM dan mendapatkan ahli baharu.

Anugerah seterusnya adalah Anugerah Murabbi Contoh (Ikhwah) diterima oleh Ustaz Sakijan Muri, manakala  kategori Akhawat diterima oleh Pn Mahayati Ibrahim.

Menurut Dr Syazalie, Ustaz Sakijan merupakan seorang yang dedikasi dalam kerjayanya serta kuat hubungannya dengan pelajar-pelajarnya sehingga dapat melahirkan pelapis dakwah yang hebat.

“Tokoh akhawat ini (Pn Mahayati) dilihat sangat tepat menurut komen para juri. Beliau berjaya mentarbiah mutarabbinya sehingga menjadi insan yang hebat hasil didikan beliau,” tambah beliau.

Bagi kategori Anugerah Khas IKRAM Luar Negara (IMAN), negara terbaik dimenangi oleh IMAN Jepun.

Anugerah-anugerah disampaikan oleh Presiden IKRAM, Hj Badlishah Sham Baharin dan Timbalannya, Jusni Yusoff, yang mana penerima anugerah membawa pulang hadiah berupa plak, sijil dan wang tunai.

Penganjuran Malam Anugerah PTI diharapkan menjadi inspirasi bagi ahli-ahli untuk melonjakkan prestasi agar usaha dakwah terus subur di mana sahaja mereka berada, sama ada di Malaysia atau luar negara.


Isu kemiskinan: Perlu ditangani atau bertambah lagi

Kemiskinan merupakan isu yang masih tiada berkesudahan dan perlukan perhatian yang teliti terutamanya pihak kerajaan bagi membendung agar ia tidak terus melonjak hingga menyebabkan situasi kritikal berlaku.

Memang ia tidak semudah yang dikatakan. Namun, kerajaan perlu mengambil sikap yang lebih rasional lagi drastik apalagi ia berkaitan ekonomi dan rakyat. Jangkaan peningkatan mendadak peratus kemiskinan rentetan daripada pendemik COVID-19 yang melanda perlu ditangani dengan sebaik mungkin.

Belanjawan 2021 yang bakal dibentang tentunya diharapkan banyak berpihak kepada kepentingan rakyat terutamanya daripada aspek memperbaiki taraf hidup ketika dan pasca COVID-19 ini.

Isu kemiskinan menjadi topik fokus Bicara Bina Negara (BBN) kali ketiga anjuran Jabatan Kajian dan Advokasi pada hari ini secara langsung di laman Facebook Pertubuhan IKRAM Malaysia, bersama Penasihat Penyelidikan/Penerbitan, Pusat Dialog Peradaban, Universiti Malaya, Prof Dr Fatimah Kari.

“Sebenarnya, ini adalah isu yang menyentuh emosi dan juga menyentuh kemanusiaan kita. Isu kemiskinan ini, kadangkala kita melihatnya, semakin banyak kita buat, semakin banyak isu kemiskinan ini,” kata beliau.

Benar, sesiapa sahaja akan rasa tersentuh hati jika isu ini dibualkan. Adalah sesuatu yang pelik jika mereka yang mendengar atau melihat mereka yang dalam keadaan seperti ini (miskin) akan berasa suka.

Jadi, setiap kita perlu melihat situasi seseorang itu dengan selayaknya. Bukan membiarkannya tetapi turut merasa peduli serta simpati agar melahirkan rasa kasih dan terbit sikap tanggungjawab kepada diri kita untuk membantu, mana yang mampu.

Pada Ogos 2019, merujuk penulisan Prof Dr Mohd Nazari Ismail yang disiarkan di Astro Awani bertajuk ‘Masalah kemiskinan di Malaysia: Punca dan Penyelesaian’, mengetengahkan kenyataan pelapor khas Pertubuhan Bangsa-Bangsa Bersatu (PBB) Philip Alston yang mengisytiharkan kaedah yang digunakan untuk menentukan kadar kemiskinan di Malaysia adalah tidak sesuai serta tidak memberikan gambaran sebenar tentang keadaan kemiskinan di negara kita.

Menurut beliau, kaedah yang digunakan oleh kerajaan Malaysia adalah tidak wajar kerana berpandukan kepada garisan kemiskinan yang tidak realistik (iaitu RM980 sebulan bagi satu keluarga yang mempunyai empat ahli).

“Akibat dari penggunaan kaedah ini, kadar kemiskinan di Malaysia adalah hanya 0.4 peratus dan dengan itu memberikan gambaran bahawa Malaysia seolah-olah telah berjaya menghapuskan terus masalah kemiskinan sedangkan negara-negara Eropah, Jepun dan Amerika masih terbelenggu dengan masalah kemiskinan.”

Mengambil pandangan Prof Dr Fatimah, dari satu segi, kenyataan beliau itu telah banyak menimbulkan kesedaran.

“Kita sebagai penyelidik mengakui, bahawa selama ini kita mempunyai masalah dengan data yang boleh digunakan. Cumanya kita sebagai penyelidik, saban kali mengatakan selagi data statistik itu tidak dikongsi dengan terbuka, kita tidak terdedah dengan kaedah-kaedah yang betul dan tidak akan dapat keputusan yang tepat bagaimana mengukur garis kemiskinan.”

Dalam pada itu, beliau turut menyatakan beberapa cabaran terutamanya mengenai data yang berbeza dan mengharapkan Jabatan Statistik Negara boleh berkongsi data secara terbuka.

Menurutnya, ini kerana di Malaysia tidak mempunyai amalan seperti itu dan tidak mudah bagi penyelidik untuk mengekses kepada data berkenaan, selain terlalu mahal untuk dibeli.

Berbanding dengan negara jiran, Indonesia merupakan satu model negara di mana data tentang kemiskinan ini adalah secara terbuka.

Realitinya, situasi berbeza ini adalah akibat daripada penggunaan kaedah pengiraan yang berbeza dan tidak sama. Di negara lain, kaedah yang digunakan adalah ‘kemiskinan relatif’ (relative poverty) iaitu sesebuah keluarga dikatakan miskin jika pendapatan adalah kurang 60 peratus daripada pendapatan median di negara tersebut.

Tentunya, bagi mendapat gambaran taraf kemiskinan  rakyat Malaysia dengan lebih tepat, para penyelidik perlu merujuk statistik yang tepat daripada Jabatan Statistik Negara kerana mereka merupakan agensi yang diberi tanggungjawab untuk menyimpan dan juga mengutip data berkenaan.

Data daripada jabatan itu akan menghasilkan keputusan yang tepat serta dapat menjelaskan situasi dan keadaan sebenar taraf kemiskinan di negara ini, tetapi itu tidak berlaku.

Dalam program bicara yang dijalankan secara langsung itu, beliau turut memperkatakan mengenai aspek kemiskinan di negeri Sabah dan Sarawak yang sangat berbeza sekali dengan Semenanjung.

“Jika kita lihat kepada unjuran, kedudukan dan data-datanya jauh lebih kritikal dibandingkan dengan Semenanjung kerana faktor yang menyebabkan dimensi kemiskinan di Sabah dan Sarawak memerlukan satu acuan yang berlainan dari segi luasnya kawasan dan kemudahan asas seperti jalan raya,” demikian menurutnya.

Persolan yang jelas yang boleh sama kita lontar dan fikirkan ialah, bagaimana negara kita mampu mengendalikan isu ini dengan sebaiknya apalagi dalam keadaan situasi pandemik yang belum nampak kesudahannya?

Marilah kita bersama-sama saksikan Belanjawan 2021 yang akan dibentangkan kerajaan esok. Adakah segala permasalahan ini akan terubat atau makin melarat?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…